Mujur bomba datang

JOHOR BAHRU 30 Jan. – Seorang bapa berdepan detik cemas apabila dua anak perempuannya terperangkap di dalam kereta yang diletak di hadapan sebuah kedai di Jalan Pulai Perdana, Taman Pulai Perdana, di sini petang tadi.

Ketua Balai Bomba dan Penyelamat Skudai Penolong Kanan Penguasa Bomba Mohd Riduan Akhyar berkata, seramai 10 anggota bersama satu jentera digegaskan ke lokasi kejadian sejurus menerima panggilan kecemasan pada 5.37 petang.

Beliau berkata bapa berumur lingkungan 40-an itu difahamkan meninggalkan kedua-dua anaknya yang berumur lima dan enam tahun terbabit di dalam kenderaan pacuan empat roda itu untuk ke tandas.

“Menurut bapa itu lagi seorang daripada anaknya juga pandai membuka pintu kereta tetapi sebaik kembali ke kenderaan dia mendapati kedua-dua anaknya tertidur,” katanya dalam kenyataan.

Mohd Riduan berkata sebaik sahaja pihak bomba memulakan operasi untuk membuka pintu kenderaan dengan menggunakan peralatan khas, seorang daripada kanak-kanak terbabit tersedar lalu terus membuka pintu.


Tiada pilihan, peniaga makanan terpaksa naikkan harga

AYER KEROH 1 Dis – Peniaga dan penjaja makanan di negeri ini mengakui tersepit dengan kenaikan harga barangan basah yang mendadak ketika ini hingga terpaksa menaikkan harga jualan mereka.

Peniaga ayam goreng di Ayer Keroh, Muhammad Syafiq Hasbullah,32 berkata terjejas dengan situasi itu dia terpaksa menaikkan harga jualan ayam gorengnya daripada RM3 sehingga RM4 seketul.

“Saya berniaga bermula bulan Feb hingga sekarang dah hampir lapan bulan, pada awalnya harga untuk seketul ayam RM3 sekarang cecah RM4.

“Saya terpaksa jual dengan harga begitu disebabkan kenaikan barang basah tersebut, kesan daripada itu ada sedikit penurunan dari segi jualan, namun untuk stabilkan harga dengan pasaran saya terpaksa naikkan harga jualan.

“Bagaimanapun, kualiti makanan seperti saiz dan rasa masih saya kekalkan supaya tidak hilang pelanggan sedia ada,” katanya ketika ditemui MHI di sini, hari ini.

Seorang lagi Halijah Abd Rahim, 41, turut meluahkan nada sama apabila terpaksa menaikkan harga jualan makanan lebih RM1 daripada harga biasa.

“Saya niaga dah setahun setengah, ada pelanggan yang merungut harga makanan naik namun saya memberitahu ia susulan harga ayam mentah dah naik.

“Nasi lemak ayam selalunya kita jual RM5 sekarang terpaksa naik RM1 jadi RM6 sebungkus malah kos beli barang memang berganda (jika) dulu antara RM90 ke RM100, sekarang mencecah antara RM190 ke RM200, pergi pasar raya sayur-sayur semua dah naik harga.

“Tapi Alhamdulillah setakat ini pelanggan masih datang cuma mereka merungut dan kita juga ada masalah bekalan minyak masak yang susah nak dapat, kalau ada rezeki dapat la tiga paket itu pun kena pergi banyak kedai,” katanya.

Sementara itu, suri rumah Norida Mat Isa, 34 pula berpendapat jika perkara itu berlarutan ia akan menyukarkan golongan yang berpendapatan rendah untuk membeli barangan keperluan harian.

“Jadi saya rasa untuk harga barangan itu kalau boleh jangan terlalu melambung naik. Biar orang kata harga kawalan itu tidak mencapai satu tahap yang kita tidak mampu nak beli.

“Harga barang basah yang ketara naik seperti ayam, ikan dan sayur… ini yang kita makan hari-hari, jadi mungkin boleh kawal harga di situ dan ia memberi kesan kepada saya juga sebab saya suri rumah,” katanya.


Dr Mohd Puad Zarkashi dilantik Speaker DUN Johor ke-15

ISKANDAR PUTERI, 21 April – Ahli Dewan Undangan Negeri Rengit Datuk Dr Mohd Puad Zarkashi hari ini dilantik sebagai Speaker Dewan Undangan Negeri (DUN) Johor ke-15 pada mesyuarat pertama bagi penggal persidangan pertama DUN di Bangunan Sultan Ismail, Kota Iskandar, di sini.

Mohd Puad, 64, merupakan calon tunggal yang dicadangkan Menteri Besar Datuk Onn Hafiz Ghazi dan disokong ADUN Buloh Kasap Datuk Zahari Sarip, yang juga Pengerusi Jawatankuasa Pertanian, Industri Asas Tani dan Kemajuan Luar Bandar negeri.

Menyifatkan lantikan beliau sebagai satu penghormatan yang tinggi, Mohd Puad memberi jaminan untuk menjalankan tugasnya sebaik mungkin seperti sumpah yang telah dilafazkan.

Selain itu, beliau turut mengingatkan agar semua ADUN menjadikan titah Sultan Johor Sultan Ibrahim Almarhum Sultan Iskandar sebagai panduan, supaya tidak menjadikan persidangan dewan sebagai “sangkar beruk” sebaliknya menumpukan kepada pelan tindakan membantu rakyat serta membangunkan ekonomi Johor, ketika baginda bertitah pada pembukaan rasmi Mesyuarat Pertama Bagi Penggal Persidangan Keempat DUN Johor ke-14, Ogos tahun lepas.

“Ingin saya ingatkan Dewan ini menjadi tempat kita berbincang dan berbuat ketetapan bagi kepentingan rakyat dan negeri Johor. Jangan cemarkan Dewan mulia ini dengan perangai buruk. Ini adalah Dewan mulia bukan dewan sangkar beruk.

“Justeru, Ahli-Ahli yang berhormat marilah kita berbahas secara kritikal tetapi konstruktif… sebagai pembina sendi-sendi negara dan bangsa,” kata beliau selepas mengangkat sumpah di sini hari ini.

Pada pilihan raya negeri Johor bulan lepas, Mohd Puad, yang juga Ketua UMNO Bahagian Batu Pahat, memenangi kerusi Rengit dengan majoriti 1,930 undi, sekali gus menewaskan calon Parti Pejuang Tanah Air (Pejuang) Nizam Bashir Abdul Kariem Bashir dan bekas ADUN Senggarang Khairuddin A Rahim daripada PKR.- BERNAMA


Khairy akan perjelas isu MySJ di Dewan Negara Khamis ini

PORT DICKSON, 29 Mac – Menteri Kesihatan Khairy Jamaluddin akan menjelaskan secara terperinci berkenaan persoalan dibangkitkan beberapa pihak mengenai pelantikan MySJ Sdn Bhd sebagai pemegang lesen aplikasi MySejahtera, di Dewan Negara, Khamis ini.

Khairy berkata beliau telah memohon kepada Yang Dipertua Dewan Negara Tan Sri Dr Rais Yatim untuk membenarkan satu usul dibahas pada Khamis ini memandangkan isu melibatkan data peribadi adalah perkara penting.

“Mereka yang tidak tahu tentang benda ni mungkin tidak baca sepenuhnya dan terus bangkitkan isu yang sama. Saya faham ini isu penting melibatkan data peribadi dan sebagainya lebih baik saya jawab dalam Dewan Negara,” katanya kepada pemberita di Hospital Port Dickson di sini hari ini.

Khairy sekali lagi mengulangi kenyataannya bahawa pelantikan KPISoft Malaysia Sdn Bhd (syarikat pembangun aplikasi MySejahtera) dilaksanakan oleh Majlis Keselamatan Negara  (MKN) pada 2019.

Beliau difahamkan beberapa syarikat telah dijemput untuk membuat pembentangan dan MKN memilih syarikat tersebut yang kini dijenamakan sebagai Entomo Malaysia Sdn Bhd (sebelum ini dikenali sebagai KPISoft Malaysia Sdn Bhd).

“Jadi kita berunding dengan syarikat yang sudah beri perkhidmatan sejak awal lagi dan ia masih dalam proses rundingan untuk sambungan, sebab mereka telah bangunkan platform tersebut.

“Soal pelantikan asalnya dibuat oleh MKN, sekarang ini saya dalam proses untuk membawa perkara ini dijadikan sebagai kontrak rasmi, itu yang saya sedang buat,” katanya.

Media hari ini melaporkan Timbalan Presiden UMNO Datuk Seri Mohamad Hasan meminta kerajaan menjelaskan dakwaan penglibatan MySJ Sdn Bhd dalam pengambilalihan aplikasi MySejahtera.

Mohamad berkata walaupun MySejahtera adalah aplikasi yang membantu dan bermanfaat, dakwaan pelantikan entiti persendirian, MySJ sebagai syarikat yang akan menguruskan aplikasi MySejahtera untuk fasa seterusnya adalah sesuatu yang membimbangkan.

“Macam (Tok Mat) Datuk Seri Mohamad Hasan kata kita dah jadi ‘surveillance state’, itu tidak betul. Kita gunakan dulu MySejahtera bertujuan kesihatan orang awam. KKM tahu bila perlu menghentikan penggunaan aplikasi itu,” katanya.

Dalam lawatannya hari ini, Khairy berkata kos diperlukan bagi menaik taraf Jabatan Kecemasan dan Trauma di Hospital Port Dickson melibatkan RM23 juta manakala kos untuk blok pakar di hospital berkenaan berjumlah RM160 juta.


Benarkan kemudahan kesihatan swasta beli dan beri vaksin COVID-19.

KUALA LUMPUR 28 Mac. – Kerajaan wajar menimbang untuk membenarkan kemudahan kesihatan swasta membeli dan melaksanakan suntikan vaksin COVID-19 ke atas mereka yang mampu membayar kos itu bagi mempercepatkan pencapaian sasaran 80 peratus penduduk Malaysia menerima imunisasi COVID-19, kata Pertubuhan Ikatan Komuniti Selamat.

Pengerusinya Tan Sri Lee Lam Thye berkata tempoh menunggu yang lama bagi golongan tidak berisiko tinggi serta kewujudan kumpulan antivaksin dan pengkritik, selain kelelahan masyarakat akibat terlalu lama mengharungi pandemik ini, boleh mencetuskan keraguan terhadap kemampuan memberi imunisasi kepada 9.4 juta penduduk bagi tempoh sekarang hingga Ogos depan.

“Isu-isu ini mesti ditangani secara berkesan dan berterusan oleh kerajaan. Untuk itu, Jawatankuasa Penasihat Bebas Vaksinasi COVID-19 wajar mendapatkan bantuan dan kerjasama badan bukan kerajaan berasaskan masyarakat serta pertubuhan agama, selain memulakan kempen menghebahkan pesanan dalam pelbagai bahasa, bagi menangani ketakutan yang tidak berasas dalam masyarakat,” katanya dalam kenyataan hari ini.

Beliau turut mengingatkan masyarakat agar mengambil serius amaran Ketua Pengarah Kesihatan Tan Sri Dr Noor Hisham Abdullah tentang kemungkinan kes COVID-19 kembali meningkat.

“Malaysia kini di kedudukan ke-45 daripada 216 negara yang disenaraikan sebagai terjejas oleh jangkitan COVID-19. Dunia sekarang dilanda gelombang ketiga jangkitan itu yang bermula pada September tahun lalu, dan gelombang ini dijangka lebih buruk berbanding dua gelombang terdahulu,” kata Lee.

Sehubungan itu, beliau menggesa masyarakat agar tidak alpa dalam pematuhan terhadap prosedur operasi standard, apatah lagi ketika kerajaan sudah memberi kelonggaran kepada beberapa sekatan yang dikuatkuasakan sebelum ini.


Malaysia harap jadi negara pertama perkenal undang-undang larangan merokok generasi muda

Beliau berkata jika diluluskan dan dikuatkuasakan dengan berkesan ia boleh membantu meningkatkan tahap kesihatan yang lebih baik secara ketara dalam tempoh beberapa tahun akan datang.

“Tiada lagi aktiviti merokok dan tembakau. Ada pihak yang percaya bahawa pengharaman bukanlah jalan penyelesaian; Saya berazam untuk menjayakan usaha ini,” katanya dalam ucaptama bertajuk Future-Proofing Public Health Care yang telah disampaikan semasa Dialog Kepimpinan Pemikiran Kesihatan Awam yang diadakan di Sekolah Kesihatan Awam Saw Swee Hock di Universiti Nasional Singapura (NUS) pada 2 Jun ketika beliau berada di republik itu sebagai Felow Pertukaran Lee Kuan Yew.

Teks ucapan beliau telah tersedia kepada Bernama hari ini selepas NUS memuat naik video dialog itu di saluran YouTubenya. – BERNAMA


Asrama pelajar UUM terbakar, 80 peratus musnah

SINTOK 20 Julai – Tingkat tiga asrama pelajar di Universiti Utara Malaysia (UUM), di sini musnah 80 peratus dalam kebakaran, hari ini, memetik laporan portal Berita Harian sebentar tadi.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kebakaran itu pada jam 10.55 pagi tadi.

Beliau berkata, sepasukan anggota dari Balai Bomba dan Penyelamat (BBP) Bukit Kayu Hitam dan Jitra tiba di lokasi jam 11.08 pagi.

“Kita dapati asrama itu kosong ketika kebakaran dan operasi disertai 13 anggota termasuk penyelia dan tiga jentera dari dua BBP,” katanya.

Insiden kebakaran tersebut turut mendapat perhatian Menteri Pengajian Tinggi Datuk Seri Dr. Noraini Ahmad, yang memberitahu pihak universiti telah mengambil langkah memindahkan pelajar yang terlibat ke blok penginapan yang lain dan memberikan bantuan kewangan dan keperluan asas pelajar.


Ibu, nenek saudara ditahan bantu siasatan kes dera kanak-kanak

GEORGE TOWN, 27 Mei – Polis menahan dua wanita tempatan kerana disyaki terlibat mendera dua kanak-kanak berusia lima dan tiga tahun dalam serbuan di sebuah rumah flat di Air Itam di sini hari ini.

Ketua Polis Daerah Timur Laut ACP Soffian Santong berkata kedua-dua wanita berkenaan masing-masing berusia 28 dan 52 tahun adalah ibu dan nenek saudara kepada kanak-kanak berkenaan.

“Pada 8 pagi tadi, satu laporan polis telah dibuat oleh seorang lelaki warga tempatan di Balai Polis Air Itam, di sini berkaitan satu hantaran di media sosial Facebook oleh orang awam tentang gambar dua orang kanak-kanak sedang makan di sebuah restoran dengan kesan kecederaan di bahagian muka.

“Pengadu membuat laporan polis kerana mengesyaki kedua-dua kanak-kanak berkenaan berkemungkinan mangsa penderaan dan bertindak atas maklumat, sepasukan polis Bahagian Siasatan Jenayah (BSJ)  Ibu Pejabat Polis Daerah (IPD) Timur Laut telah membuat serbuan dan pemeriksaan di sebuah rumah flat di kawasan Air Itam pada 11.15 pagi tadi,” katanya dalam kenyataan hari ini.

Beliau berkata dalam serbuan itu, pihak polis berjaya menyelamatkan seorang kanak-kanak perempuan berumur lima tahun dan adik lelakinya berusia tiga tahun manakala dua wanita terbabit ditahan.

“Ibu dan nenek saudara kepada dua kanak-kanak itu akan direman bagi membantu siasatan kes mengikut Seksyen 31 (1)(a) Akta Kanak-Kanak 2001 dan siasatan lanjut masih dijalankan,” katanya.

Beliau turut meminta kerjasama orang ramai yang mempunyai maklumat berhubung kejadian itu agar menghubungi Bilik Gerakan IPD Timur Laut di talian 04-2181822 atau boleh pergi ke mana-mana Balai Polis berhampiran.

Sejak semalam, tular beberapa gambar dua kanak-kanak sedang makan di sebuah gerai di kawasan Air Itam dengan kesan lebam di muka mereka dipercayai menjadi mangsa penderaan.


Sinovac dan Pfizer sama berkesan melawan COVID-19 – Dr Noor Hisham

KUALA LUMPUR, 20 Julai – Data perubatan mengenai penggunaan vaksin menunjukkan vaksin Sinovac dan Pfizer sama berkesan dalam melawan COVID-19, kata Ketua Pengarah Kesihatan Tan Sri Dr Noor Hisham Abdullah.

Dalam catatan Facebook hari ini, Dr Noor Hisham berkata pada 7 Julai, New England Journal of Medicine menerbitkan laporan mengenai pengalaman Sinovac di Chile mulai Februari hingga Mei 2021 yang melibatkan 4.2 juta individu diberi vaksin sepenuhnya berbanding 5.5 juta penduduk yang tidak diberi vaksin.

“Sinovac didapati boleh mengurangkan jangkitan COVID-19 sebanyak 65.9 peratus, mengurangkan rawatan di hospital sebanyak 87.5 peratus, mengurangkan jumlah pesakit ditempatkan unit rawatan rapi (ICU) sebanyak 90.3 peratus dan mengurangkan kadar kematian sebanyak 86.3 peratus,” katanya.

Dr Noor Hisham berkata ujian Pfizer sebaliknya yang melaporkan keberkesanan 95 peratus adalah sangat kecil dan hanya menganalisis 170 kes COVID-19 melibatkan sekumpulan lapan individu yang divaksinasi dan 162 orang yang tidak divaksinasi.

“Kedua-duanya sangat berkesan untuk mencegah penyakit yang teruk dan dimasukkan ke hospital, tetapi kurang efektif untuk melawan COVID-19 bergejala ringan atau tanpa gejala,” tambahnya.


Mesyuarat Kabinet tergempar petang ini

KUALA LUMPUR 14 Ogos – Satu mesyuarat Kabinet tergempar dijadual berlangsung petang ini, ketika kerajaan Perikatan Nasional (PN) diketuai Perdana Menteri, Tan Sri Muhyiddin Yassin difahamkan sudah hilang majoriti.

Laporan Utusan Malaysia hari ini menyebut, sumber memberitahu mesyuarat yang akan diadakan di Putrajaya itu akan dihadiri oleh menteri-menteri dan timbalan menteri.

Mesyuarat Kabinet itu diadakan selang 24 jam selepas Muhyiddin mengumumkan pelawaan rentas parti kepada parti-padti di luar PN untuk membantunya meraih undi percaya di Parlimen September ini.


Gara-gara cinta maya, doktor rugi lebih RM90,000

KUALA LUMPUR, 4 Feb –  Gara-gara dilamun cinta maya, seorang doktor wanita terpaksa berputih mata selepas mengalami kerugian sebanyak RM94,000 akibat terjerat dalam Love Scam dengan seorang lelaki yang baru dikenalinya tidak sampai dua minggu, menerusi aplikasi Facebook.

Ketua Polis Daerah Petaling Jaya ACP Mohamad Fakhrudin Abdul Hamid berkata wanita berusia 31 tahun itu pada mulanya berkenalan dengan suspek yang mendakwa bekerja di luar negara menerusi aplikasi itu sebelum hubungan berterusan melalui aplikasi WhatsApp yang menggunakan nombor telefon antarabangsa.

“Selepas dua minggu berkenalan, mangsa yang tidak pernah menemui suspek telah diminta untuk melakukan transaksi dalam talian untuk urusan pembelian barang melalui laman sesawang (https://federalcreditwestunionbank.com).

“Mangsa yang ketika itu berada di rumah telah menekan pautan laman sesawang itu dan mengisi maklumat yang diberikan suspek iaitu data pengenalan dan kata laluan serta melakukan beberapa transaksi pembelian barang menggunakan akaun peribadinya,” katanya dalam kenyataan hari ini.

Ekoran transaksi itu, akaun mangsa telah dibekukan tanpa diketahui punca dan dia kemudian diminta untuk membuat pembayaran deposit bagi membolehkan akaun itu diaktifkan semula.

Bimbang dengan keadaan itu, wanita berkenaan telah mengikut arahan yang diberikan oleh laman sesawang itu dan telah melakukan pembayaran deposit secara beberapa kali ke dalam satu akaun tempatan berjumlah RM23,701.

“Bagaimanapun dia kemudian dimaklumkan bahawa jumlah berkenaan tidak mencukupi dan perlu menambahkan jumlah wang selain diarahkan untuk menggunakan Huobi App bagi tujuan penukaran mata wang Ringgit Malaysia kepada US Dollar,” katanya.

Mohamad Fakhrudin berkata mangsa yang masih tidak sedar telah menjadi mangsa penipuan telah memasukkan wang ke empat lagi akaun bank berbeza melalui aplikasi itu.

“Mangsa mula menyedari dirinya ditipu apabila teman lelaki mayanya itu meminta untuk mememasukkan wang kepada rakan suspek, namun wanita itu tidak berbuat demikian sebelum bertindak melaporkan hal itu kepada pihak polis,” katanya.

Beliau menasihati orang ramai agar berhati-hati dalam setiap perkenalan dalam talian dan tidak terpedaya dengan janji-janji manis sahabat dalam alam maya ini.


Kes mayat wanita dalam gaung, tiga individu direman

SEREMBAN, 23 Mac – Dua lelaki dan seorang wanita direman tujuh hari bagi membantu siasatan kes penemuan mayat seorang wanita yang dijumpai dalam gaung di Kilometer 14, Jalan Lama Bukit Putus Seremban-Kuala Pilah di sini, Ahad lepas.

Ketua Polis Daerah Seremban ACP Nanda Maarof berkata polis menahan dua lelaki, masing-masing berusia 41 dan 44 tahun, serta seorang wanita berusia 18 tahun itu bermula hari ini hingga 29 Mac ini.

“Dua lelaki tersebut ditahan di sebuah rumah di Taman Nee Yan, Temiang di sini manakala wanita itu pula ditahan di Jalan Persiaran Utama S, Seremban 2.

Sebelum ini, media melaporkan mayat wanita tanpa identiti itu ditemukan dalam keadaan tertiarap dan laporan bedah siasat mayat itu telah dihantar ke Jabatan Kimia bagi pengesahan punca kematian.- BERNAMA


Amaran cuaca waspada dengan hujan lebat di Sabah, Kelantan, Terengganu, Pahang dan Johor

KUALA LUMPUR, 28 Dis – Jabatan Meteorologi Malaysia (MetMalaysia) mengeluarkan amaran hujan berterusan (WASPADA) peringkat kuning akibat luruan monsun yang sedang berlaku dan hujan lebat dijangka berterusan sehingga 3 Jan tahun depan di Sabah, Kelantan, Terengganu, Pahang dan Johor.

Menurut kenyataan MetMalaysia hari ini amaran hujan berterusan dikeluarkan untuk kawasan-kawasan di Sabah seperti di Tawau, Sandakan dan Kudat bermula hari ini sehingga 2 Jan 2022.

Sementara itu, hujan lebat dijangka akan berlaku bermula 30 Dis sehingga 1 Jan pada tahun hadapan bagi di seluruh negeri Terengganu dan beberapa kawasan di Kelantan seperti di Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

Menurut MetMalaysia angin bertiup dari arah timur laut dijangka berpotensi membawa hujan berterusan dan angin kencang yang boleh menyebabkan banjir di kawasan berkedudukan rendah di kawasan terbabit.- BERNAMA


Tindakan tegas terhadap pemain terlibat pergaduhan – Irfan

KUALA LUMPUR, 10 Feb – Tindakan tegas wajar dikenakan terhadap pemain terlibat dalam insiden pergaduhan yang mencemarkan aksi terakhir Piala Menteri Besar Terengganu antara Terengganu FC II (TFC II) dan Penang FC, semalam.

Insiden pergaduhan antara pemain kedua-dua pasukan pada penghujung separuh masa pertama aksi di Stadium Sultan Ismail Nasiruddin Shah, Kuala Terengganu itu memaksa perlawanan ditamatkan lebih awal.

Jurulatih berpengalaman Irfan Bakti Abu Salim berpendapat hukuman keras patut dikenakan sebagai amaran dan pengajaran kepada semua pemain mahupun pegawai pasukan supaya tidak terlibat dalam sebarang pergaduhan pada masa hadapan.

Beliau turut kesal insiden tersebut boleh berlaku dalam waktu latihan pramusim yang mana pasukan menggunakan tempoh itu untuk melakukan persiapan bagi menghadapi saingan musim baharu Liga Malaysia (Liga-M).

“Malulah apabila ketika pramusim berlaku insiden seperti itu. Pergaduhan tidak patut berlaku, jadi tindakan tegas harus diambil untuk mengajar pemain-pemain terbabit.

“Provokasi dan permainan agresif dalam bola sepak adalah biasa dan tidak seharusnya dibuat secara berlebihan, tetapi kalau sudah sampai bertumbuk, terajang dan sebagainya ia memang tidak patut dan melampau,” katanya ketika dihubungi Bernama, hari ini.

Jurulatih berusia 70 tahun itu berkata insiden sedemikian bukan sahaja memalukan malah memberi gambaran buruk terhadap sukan bola sepak di negara berstatus profesional, selain bola sepak dianggap sebagai medium perpaduan.

“Memalukan pasukan, nama sendiri dan permainan bola sepak kerana satu dunia akan tengok bukan setakat di Malaysia saja. Malah budak-budak sekarang seawal lima tahun minat menonton bola, jadi inikah contoh yang patut ditunjukkan pemain? Ia adalah gambaran tidak baik.

“Pemain kena ubah cara permikiran mereka kerana tidak sepatutnya berlaku lagi pergaduhan sebegitu dalam bola sepak sekarang,” kata jurulatih pasukan Liga Premier, Kuching City FC itu.

Beliau berkata sekiranya kejohanan itu mendapat kelulusan daripada Persatuan Bolasepak Malaysia (FAM), maka badan induk itu bertanggungjawab untuk mengambil tindakan terhadap mereka yang terlibat.

Pada aksi itu, pergaduhan tercetus selepas pemain TFC II meraikan kejayaan penjaga gol Mohd Shafawi Mohamad menafikan sepakan penalti kapten Penang FC Endrik Dos Santos sekali gus menimbulkan ketidakpuasan hati dalam kalangan pemain skuad Harimau Kumbang.

Susulan itu berlaku kekecohan disusuli dengan aksi kejar-mengejar antara pemain kedua-dua pasukan sehingga memaksa anggota keselamatan dan pegawai perlawanan masuk ke dalam padang bagi meleraikan keadaan.

Impak daripada pergaduhan itu seorang pemain TFC II Mohammad Ridzuan Mohd Razali dan pemain Penang FC Muhammad Adib Abdul Ra’op mengalami kecederaan.

Dalam pada itu, Jurulatih Terbaik Anugerah Bola Sepak Kebangsaan 2011 itu berkata tindakan pengadil menamatkan perlawanan adalah keputusan yang betul bagi mengelakkan situasi menjadi lebih tegang pada separuh masa kedua.- BERNAMA


FAM tangguh Piala Tun Sharifah Rodziah ke tahun hadapan

KUALA LUMPUR 28 Sept. – Persatuan Bola Sepak Malaysia (FAM) mengambil keputusan menangguhkan edisi ke-33 Kejohanan Bola Sepak Wanita Piala Tun Sharifah Rodziah pada November ini ke tahun hadapan, susulan pandemik COVID-19.

Pengerusi Jawatankuasa Bola Sepak Wanita FAM Datuk Suraya Yaacob berkata keputusan itu terpaksa diambil oleh badan induk berkenaan setelah mengambil kira kesihatan dan keselamatan semua pihak yang terlibat dengan kejohanan itu.

“Saya pasti pemain serta aktivis bola sepak wanita di negara ini kecewa dengan perkembangan terbaharu ini. Begitu juga saya, yang sangat mengharapkan agar bola sepak wanita dapat dimainkan semula selepas terhenti lama akibat pandemik COVID-19 sejak awal tahun 2020,” katanya dalam kenyataan dikeluarkan FAM, hari ini.

Suraya, yang juga ahli jawatankuasa bola sepak wanita Konfederasi Bola Sepak Asia, pada masa sama, optimis aktiviti bola sepak wanita di negara ini akan kembali rancak pada tahun hadapan menerusi peruntukan tambahan disalurkan Persekutuan Bola Sepak Antarabangsa (FIFA) kepada bola sepak wanita di peringkat global.

Kejohanan itu mula diperkenalkan pada 1976 dengan nama Kejohanan Bola Sepak Wanita Antara Negeri, adalah cetusan idea isteri Perdana Menteri pertama, Tun Sharifah Rodziah Syed Alwi Barakbah, yang juga Presiden Persatuan Bola sepak Wanita Malaysia (PBWM) ketika itu.

Sabah adalah juara kejohanan itu sebanyak 11 kali iaitu pada 1988, 1991, 1992, 1993, 1994, 1995, 1996, 1997, 1998, 2003 dan 2004.

Dalam pada itu, Suraya memaklumkan FAM akan menganjurkan kursus sijil kejurulatihan Lesen D Wanita FAM di Wisma FAM, Kelana Jaya dari 5-9 Okt dan kursus sijil kejurulatihan Lesen C Wanita MSN/FAM di Akademi Mokhtar Dahari (AMD), Gambang, Pahang dari 5-25 Okt.


Kaji keperluan tambah TABIKA KEMAS – Mahdzir

AYER KEROH 29 Mei – Jabatan Kemajuan Masyarakat (KEMAS) sentiasa mengkaji keperluan penambahan Taman Bimbingan Kanak-Kanak (TABIKA) seluruh di seluruh negara.

Menteri Pembangunan Luar Bandar, Datuk Seri Mahdzir Khalid berkata, penambahan TABIKA KEMAS dilihat perlu bukan sahaja atas permintaan sebaliknya bagi mengelakkan berlakunya lambakan pelajar di sesebuah tabika.

“Bila ada perumahan baharu tuntut untuk dirikan TABIKA dan ada keperluan memang akan dibuka. Setiap tahun anggaran permohonan diterima di setiap negeri antara lima hingga ke 10 buah.

“Kita kaji dari masa ke semasa bukan sahaja di pinggir bandar malah di luar bandar juga ia bergantung kepada kawasan selain ini memerlukan sedikit bajet bagi pembukaan baharu ini,” katanya.

Beliau berkata demikian pada sidang media selepas merasmikan Majlis Perasmian Mesyuarat Agung Persatuan Bekas Anggota Kemas Malaysia (PBAKM) KE-II/2022 Dan Kelab Wawasan Anak Muda Perintis Intelektual Semalaysia (WARIS), di Ayer Keroh, hari ini.

Menurut beliau, apabila mendapati TABIKA di sesebuah kawasan mempunyai jumlah murid yang ramai, KEMAS bersedia membuka cawangan baharu bagi menampung keperluan semasa.

“Satu lagi kita akan buka apabila murid terlampau ramai di satu tempat kalau kita longgokkan di satu tempat jadinya tidak eloklah.

Sementara itu, Mahadzir berkata, pihaknya masih menunggu keputusan daripada Kementerian Kewangan Malaysia susulan cadangan untuk menaikkan elaun pembantu TABIKA KEMAS menjadi RM800 sebulan.

“Pada waktu ini elaun diterima kira-kira 11,000 orang ini RM500. Mereka ini sukarelawan apabila sudah lama ada kemahiran banyak kerja yang hendak dibuat jadi eloklah dipertingkatkan,” katanya.


Kanak-kanak 3 tahun positif dadah disyaki angkara bapa tiri

NILAI 21 April. – Polis sedang mengesan bapa tiri yang dipercayai menyebabkan kanak-kanak lelaki berusia tiga tahun didapati positif dadah jenis amfetamina dan methamphetamine.

Ketua Polis Daerah Nilai Superintenden Mohd Fazley Ab Rahman berkata laporan itu diterima daripada doktor yang bertugas di Hospital Tunku Azizah Kuala Lumpur (Wad Wanita dan Kanak-Kanak Kuala Lumpur) berkaitan ujian air kencing yang dijalankan terhadap kanak-kanak tersebut pada Sabtu lalu.

“Keesokan harinya, ibu kepada kanak-kanak itu telah membawa anaknya ke hospital untuk mendapat rawatan kerana melihat anaknya berkelakuan aneh dan tidak seperti kebiasaannya.

“Rawatan yang dilakukan di hospital berkenaan mendapati kanak-kanak itu positif dadah jenis amfetamina dan methamphetamine,” menurutnya dalam kenyataan di sini, semalam.

Beliau berkata alamat terakhir lelaki yang bekerja sebagai tukang jahit pakaian bernama Mohd Faresh Khalid berusia 38 tahun di C-13-7 Apartment Mawar Sari Setiawangsa, Kuala Lumpur dan PT 8413 Jalan 5/4B, Taman Desa Jasmin, Nilai.

Kes itu disiasat mengikut Seksyen 31(1)(A) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya sekali jika sabit kesalahan.

Kes itu turut disiasat mengikut Seksyen 14 (1) Akta Dadah Berbahaya 1952 yang membawa hukuman maksimum penjara tiga tahun atau denda RM10,000 atau kedua-duanya sekali jika sabit kesalahan.

Orang ramai yang mempunyai maklumat diminta menghubungi ASP Md Nurazam Md Ghazali di talian 013-800 5225 dan Pegawai Penyiasat Inspektor Rozainita Aida Mohamed Bakri di talian 011-3333 0025/ Inspektor Normi Hashim (013-694 9623) atau balai polis berhampiran.


Lepasan KKTM Masjid Tanah buruan majikan

AYER LIMAU 7 Julai – Kebolehpasaran graduan Kolej Kemahiran Tinggi MARA (KKTM) Masjid Tanah di Paya Lebar, Lubok Cina di sini, mencapai tahap 98 peratus, antara yang tertinggi di negeri ini.

Pengarahnya, Shabudin Said berkata, program pengajian peringkat diploma ditawarkan institusi Pendidikan Teknikal dan Latihan Vokasional (TVET) itu adalah relevan dengan permintaan semasa industri.

Katanya antara program ditawarkan adalah Teknologi Kejuruteraan Pemprosesan Polimer Komposit, Teknologi Kejuruteraan Pemprosesan Seramik, Teknologi Kejuruteraan Pemprosesan Plastik, Teknologi Kejuruteraan Automatif dan Industri Pembuatan Komposit Aeroangkasa.

“Antara syarat utama kemasukan ialah lulus Sijil Pelajaran Malaysia (SPM) dengan tiga kepujian dalam subjek Matematik, mana-mana satu subjek mengikut Kumpulan Sains/Kumpulan Vokasional dan Teknologi/Kumpulan Mata Pelajaran Vokasional (MPV)/Kumpulan Mata Pelajaran Aliran Vokasional (MPV).

“Selain itu, calon juga harus lulus subjek Bahasa Inggeris dan mana-mana satu subjek yang lain, katanya ketika ditemui pada Karnival Kerjaya Anak Muda DUN Ayer Limau di Dewan Tan Sri Abu Seman, Masjid Tanah, 3 Julai lalu.

Menurutnya bagi kemasukan Diploma Industri Pembuatan Komposit Aeroangkasa, calon harus lulus SPM dengan dua kepujian dalam sebarang subjek dan lulus Matematik, Bahasa Inggeris dan ujian pengecaman warna.

Beliau berkata, KKTM menyediakan elaun dan yuran pengajian untuk pelajar yang layak dan sebarang maklumat lanjut mereka berminat boleh melayari www.masjidtanah.kktm.edu.my.


Tarikh bubar Parlimen diumum tidak lama lagi – PM

Berucap pada Majlis Pelancaran Jentera Pemuda Barisan Nasional (BN) hari ini, beliau yang juga Naib Presiden UMNO meminta untuk diberikan sedikit masa lagi bagi menentukan tarikhnya, bersama dengan Presiden UMNO Datuk Seri Dr Ahmad Zahid Hamidi.

“Bila tarikhnya? Saya dan presiden akan menentukan, tapi percayalah sikit lagi, tak lama. Presiden..  kita bincang cepat-cepat. Saya mendengar dengan jelas, Top Five semua ada di sini, Insya-Allah dalam waktu terdekat kita akan berjumpa untuk berbincang,” katanya.

Turut hadir Timbalan Pengerusi BN yang juga Timbalan Presiden UMNO Datuk Seri Mohamad Hasan, Presdien MCA Datuk Seri Dr Wee Ka Siong dan Presiden MIC, Tan Sri S A Vigneswaran.

Sementara itu, Ismail Sabri menyeru pemimpin parti itu termasuk Pemuda BN untuk menguasai peperangan secara maya dan menjawab segala tuduhan serta serangan pihak pembangkang kepada BN dan kerajaan yang dilemparkan di media sosial.

“Kelemahan kita sebelum PRU14 apabila kita tidak mampu menjawab isu-isu besar oleh pembangkang, dan pada kali ini mereka terus memainkan fitnah kepada pemimpin kita, BN dan kerajaan.

“Yang penting apabila Parlimen dibubarkan, apabila PRU15 diadakan kita mesti menang, itu paling penting dan kalau PRU15 diadakan dan kita tidak mampu menguasai kerusi untuk membentuk kerajaan, kita akan kembali seperti sebelum PRU14,” katanya.

Katanya kerajaan mampu menjaga kebajikan golongan muda dengan melaksanakan pelbagai insentif, termasuk Program PerantiSiswa Keluarga Malaysia dan pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) yang dinaikkan daripada 75 peratus kepada 100 peratus. – BERNAMA


Pasukan 10 Briged Para tidak lagi kekang kemasukan PATI

SUNGAI UDANG 9 Okt. – Pasukan 10 Briged (Para) tidak lagi melaksanakan tugas rutin termasuk mengekang kemasukan pendatang tanpa izin (PATI) menerusi Ops Pati di Semenanjung Malaysia atau Ops Pasir di Sabah dan Sarawak sebaliknya memfokuskan kepada tugasan khusus pasukan itu.

Panglima Tentera Darat Jeneral Tan Sri Zamrose Mohd Zain berkata keputusan itu berkuatkuasa serta merta kepada semua pasukan itu dengan kekuatan anggota seramai 4,800 pegawai dan anggota di empat batilion Para.

Katanya, tugasan rutin termasuk menjaga kententeraman awam akan diserahkan kepada batilion infantri termasuk Rejimen Askar Melayu Diraja (RAMD) dan Rejimen Renjer Diraja (RRD).

“Penguatkuasaan ini akan melibatkan empat batilion iaitu 9 RAMD, 10 Briged Para dan 8 RRD di Kem Terendak dan 18 RAMD di Seberang Takir, Terengganu.

“Mereka ini ditugaskan masuk di belakang kawasan pertahanan musuh,” katanya pada sidang media selepas dianugerahkan Beret Merun dan Sayap Penerjunan Kehormat pada majlis penganugerahan di Kem Terendak di sini, hari ini.

“Tiga perkara itu kita akan tekankan dan menerusi Rancangan Malaysia ke-12 (RMK12) nanti kita akan tentukan supaya perkara ini dipertingkatkan ditahap mana berdasarkan kepada peruntukan semasa,” katanya.


Rakyat Malaysia dijangka boleh tunai umrah tahun ini

MARANG 5 Ogos – Rakyat Malaysia dijangka dibenarkan mengunjungi Arab Saudi termasuk menunaikan ibadah umrah dalam tahun ini, kata Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri.

Beliau berkata, bagaimanapun keputusan itu bergantung kepada situasi semasa COVID-19 di negara ini termasuk kadar vaksinasi dan kebenaran kerajaan Arab Saudi.

“Insya-Allah dalam tahun ini, malah saya yakin mungkin dalam sebulan dua lagi, tetapi mengikut keadaan COVID-19 yang kita hadapi di samping kebenaran negara sana (Arab Saudi).

“Kita harap isu berkaitan penularan pandemik COVID-19 dapat diredakan sebaik mungkin dan dalam masa sama proses vaksinasi dapat diperbanyakkan lagi,” katanya ditemui pemberita selepas melawat Maahad Darul Quran Rusila, di sini hari ini.

Beliau berkata kebenaran itu juga bergantung kepada prosedur operasi standard (SOP) yang ditetapkan Kementerian Kesihatan (KKM) dan Majlis Keselamatan Negara (MKN) serta SOP kerajaan Arab Saudi.

Arab Saudi telah membuka kembali pintunya kepada pelancong dari 49 negara termasuk Malaysia sejak 1 Ogos lalu, dengan mempermudah prosedur mendapatkan visa bagi tempoh setahun dan kebenaran tinggal hingga 90 hari di negara itu.

Dalam perkembangan lain, Zulkifli berkata kerajaan telah bersiap sedia dengan beberapa tanah perkuburan antaranya di Bukit Jalil, Kuala Lumpur bagi menampung jumlah kematian akibat pandemik COVID-19 yang semakin meningkat.

Selain itu, katanya, kementerian juga telah mewujudkan sebuah pasukan khas yang antara lain berperanan memastikan jenazah pesakit COVID-19 dikebumikan dengan cepat.

“Kita akan tengok (proses) dari bilik mayat ke tanah perkuburan, kalau boleh kurang 24 jam dan apa yang saya lihat di Hospital Kuala Lumpur baru-baru ini boleh disingkatkan kepada lima atau enam jam. Namun, saya mohon kalau boleh tiga hingga empat jam selesai,” katanya.


Tiga ditahan disyaki bunuh rakan

KUALA LUMPUR, 17 Mac – Polis menahan dua lelaki dan seorang wanita di Kepong dan Rawang, semalam, kerana disyaki terlibat dalam kes pembunuhan seorang rakan mereka, di Laman Rimbunan Raya 1, Kepong, di sini, Selasa lepas.

Ketua Polis Daerah Sentul ACP Beh Eng Lai berkata kejadian pada kira-kira pukul 12.30 tengah malam beberapa hari lepas itu bermula apabila seorang peladang di Johor Bahru dikatakan bertengkar dengan dua rakan lelaki, seorang pengedar makanan laut dan ejen hartanah, ketika sedang minum di sebuah kedai di Metro Prima, Kepong.

“Selepas menyedari diekori, lelaki itu memberhentikan kenderaan di tepi jalan raya, dan apabila dia keluar dari keretanya, suspek bertindak melanggar lelaki itu sehingga jatuh, sebelum melarikan diri dari tempat kejadian,” katanya pada sidang media khas di Balai Polis Jinjang, di sini hari ini.

Katanya lelaki itu dihantar ke Hospital Selayang untuk mendapatkan rawatan dan disahkan meninggal dunia pada pukul 4.30 petang akibat kecederaan serius di kepala.

Beh berkata polis turut merampas sebuah kereta yang dipercayai digunakan semasa kejadian, dan ketiga-tiga mereka yang berumur 32 hingga 44 tahun itu disiasat di bawah Seksyen 302 Kanun Keseksaan kerana membunuh.

Menurutnya semakan rekod lampau mendapati dua suspek lelaki itu mempunyai rekod kesalahan lampau berkaitan penyalahgunaan dadah, manakala suspek wanita tidak mempunyai sebarang rekod jenayah lampau.


Malaysia Airlines, SIA aktifkan semula, perluas perkongsian kod

KUALA LUMPUR 19 Nov – Malaysia Airlines Bhd dan Singapore Airlines (SIA) akan mengaktifkan semula pengaturan perkongsian kod mereka antara Singapura dan Kuala Lumpur, serta memperluaskannya untuk merangkumi 15 destinasi domestik di Malaysia, tujuh destinasi di Eropah dan dua bandar di Afrika Selatan.

Kedua-dua syarikat penerbangan berkata ini susulan pengumuman bahawa Malaysia dan Singapura akan melancarkan pengaturan Laluan Perjalanan Vaksinasi (VTL) udara mulai 29 Nov, menyediakan perjalanan yang lancar kepada para pelanggan untuk perniagaan atau perjalanan santai/riadah mereka.

Dalam satu kenyataan bersama, kedua-dua syarikat penerbangan itu berkata pengembangan besar pengaturan perkongsian kod di Malaysia dan melangkaui kedua-dua negara, berlaku di tengah-tengah pembukaan semula sempadan antarabangsa secara beransur-ansur selain peningkatan dalam permintaan untuk perjalanan udara.

Mulai 29 Nov, pelanggan SIA dapat menyambung secara progresif menggunakan perkhidmatan Malaysia Airlines di luar Kuala Lumpur apabila syarikat penerbangan itu menambah 15 destinasi perkongsian kod baharu di Malaysia, kata mereka.

Ini termasuk Alor Setar, Bintulu, Johor Bahru, Kota Kinabalu, Kuala Terengganu, Kuantan, Kuching, Labuan, Langkawi, Miri, Pulau Pinang, Sandakan, Sibu, dan Tawau.

Kenyataan bersama itu turut menyatakan mulai 1 Jan 2022, pelanggan Malaysia Airlines akan dapat berhubung melalui penerbangan SIA dari Singapura ke tujuh destinasi di Eropah yang termasuk Barcelona, Copenhagen, Frankfurt, Moscow, Munich, Rom dan Zurich, serta Cape Town dan Johannesburg di Afrika Selatan.

Kenyataan itu menambah pengembangan signifikan pengaturan perkongsian kod ini adalah fasa pertama perjanjian komersial yang luas yang ditandatangani oleh Malaysia Airlines dan SIA pada 2019.

“Di bawah perjanjian ini, syarikat penerbangan merancang untuk melaksanakan pengaturan perniagaan bersama antara Malaysia dan Singapura, tertakluk kepada kelulusan kawal selia.

“Ini akan membolehkan rakan kongsi menyelaraskan jadual penerbangan, menawarkan produk tambang pada kadar bersama, melaraskan program korporat dan meneroka hubungan program penumpang setia antara KrisFlyer dan Enrich.

“Kedua-dua syarikat penerbangan itu juga akan meneroka inisiatif pemasaran pelancongan bersama dan jadual perjalanan pelbagai hentian, yang akan membolehkan pelanggan melakukan perjalanan ke lebih banyak destinasi di Malaysia melalui Kuala Lumpur dan Singapura,” kata mereka.

Ketua Pegawai Eksekutif kumpulan Malaysia Airlines Izham Ismail berkata pelancaran VTL sememangnya sangat tepat pada masanya memandangkan musim perayaan dan cuti akhir tahun bakal tiba yang mana penduduk kedua-dua negara secara tradisinya menghabiskan masa mereka sama ada di Singapura atau Malaysia.

“Perluasan perkongsian kod kami dengan SIA ke Eropah dan Afrika Selatan tepat pada masanya dan kami amat berterima kasih atas sinergi dan hubungan mesra antara kedua-dua syarikat penerbangan, yang telah membolehkan perkongsian ini,” tambahnya. – BERNAMA


Jangan cucuk kami, Ismail Sabri tetap PM – Ahmad Zahid

SUNGAI UDANG 10 November – “Jangan timbulkan spekulasi, jangan timbulkan ramalan, jangan cucuk-mencucuk dalam kalangan kami, ‘we have no problem at all.

Itu tegas Pengerusi Barisan Nasional, Datuk Seri Ahmad Zahid Hamidi mengenai kedudukan Datuk Seri Utama Ismail Sabri Yaakob sebagai Perdana Menteri sekiranya parti itu diberikan mandat dalam Pilihan Raya Umum ke-15 (PRU15) akan datang.

“Sudah tentunya, apabila parti UMNO dan BN buat keputusan kita akan teruskan bahawa Perdana Menteri kita adalah PM yang sedang menjalankan tugas yang baik di Putrajaya sekarang.

“Saya yakin, kemenangan ini adalah kemenangan yang mutlak dan saya harap secara seriusnya hanya tinggal sembilan hari lagi dan ini akan menentukannya, Insya-Allah.

“Rugilah jika mereka tidak pernah menyesal memilih PH, jika kali ini memilih PN, kerana track record kita (BN) selama 62 tahun memerintah bermula dari dulu didapati membawa kemajuan kepada negara dan di atas sokongan BN ini, kita juga membawa kemerdekaan kepada negara ini,” katanya.

Hadir sama, Ketua Menteri, Datuk Seri Utama Sulaiman Md Ali; Pengerusi BN Melaka, Datuk Seri Ab Rauf Yusoh; Ketua UMNO Bahagian Tangga Batu, Datuk Mohamad Ali Mohamad dan Calon BN Parlimen Tangga Batu, Datuk Lim Ban Hong.

Terdahulu, Ahmad Zahid turut mengadakan pertemuan bersama jentera BN Masjid Tanah, selain turut memberikan semangat kepada calon Parlimen Masjid Tanah Abdul Hakim Abdul Wahid.


Runtuhan siling Dataran Pahlawan dibaiki segera – Exco

SERI NEGERI 12 Disember – Kerja membaiki siling runtuh di pusat beli-belah Dataran Pahlawan akan disegerakan bagi mengelakkan pendapatan 133 peniaga gerai kraftangan di situ terus terjejas.

Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman berkata buat masa ini sebahagian daripada gerai kraftangan di kawasan itu ditutup atas sebab keselamatan

Katanya setakat semalam kira-kira lima gerai terjejas akibat siling runtuh dan siasatan sedang dijalankan oleh bahagian kejuruteraan  Majlis Bandaraya Melaka Bersejarah (MBMB).

“Dijangka runtuhan akan turut menjejaskan beberapa lagi gerai. Kejadian ini dipercayai berpunca daripada kebocoran di lantai aras dua selain barangan jualan yang digantung peniaga. Bahagian yang runtuh adalah jenis siling kapur yang tidak boleh menampung beban terlalu berat.

Beliau berkata demikian pada sidang media selepas Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri di sini, hari ini.


Tiada lagi kelulusan perolehan tanpa tender – PM Anwar

PUTRAJAYA, 29 Nov – Perdana Menteri Datuk Seri Anwar Ibrahim menegaskan proses tata kelola kerajaan pimpinannya tidak boleh lagi berlaku kelulusan perolehan tanpa tender.

Pada majlis perjumpaan Perdana Menteri bersama warga Jabatan Perdana Menteri (JPM) di sini hari ini, Anwar berkata kerajaan pimpinannya tidak lagi boleh mengizinkan kebocoran, ketirisan dan rasuah terus berleluasa.

“Maka untuk peringkat awal ini, saya ingin menyeru, mengajak saudara (penjawat awam) untuk sama-sama dalam pasukan, mari kita bertekad untuk menyelamatkan negara kita,” katanya.

Katanya, sewaktu menerajui Kementerian Kewangan, beliau telah memberi arahan untuk tidak membenarkan ahli keluarga atau rakan terdekat mendapat kepentingan dalam projek berkaitan kerajaan.
Anwar yang mengangkat sumpah sebagai Perdana Menteri pada 24 Nov lepas berkata, beliau tidak berminat menggali masalah kerajaan terdahulu sebaliknya mahu menumpukan soal kerja dan mengangkat martabat hidup rakyat.

“Hidup rakyat secara umumnya walaupun tidaklah separah beberapa negara lain, tetapi dalam keadaan yang agak sukar, sebab itu di peringkat awal, beberapa hari ini saya tidak peduli fitnah, saya harap kita tumpu soal kerja.

“Saya tidak berminat korek kisah lama… Yang penting ialah ke depan, apa yang boleh dan patut kita lakukan dalam mempersiapkan diri menghadapi masa depan,” katanya.

Majlis perjumpaan hari ini turut dihadiri Ketua Setiausaha Negara Tan Sri Mohd Zuki Ali dan Peguam Negara Tan Sri Idrus Harun.


Pencemaran Sungai Batang Benar: Negeri Sembilan tunggu laporan terperinci

SEREMBAN 5 Okt. – Kerajaan Negeri Sembilan sedang menunggu laporan terperinci daripada Jabatan Alam Sekitar (JAS) negeri, berhubung pencemaran sungai di Batang Benar, Nilai.

Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata, selain itu, pihaknya turut menunggu laporan terperinci daripada Badan Kawal Selia Air (BKSA) negeri.

“Mengikut siasatan setakat malam tadi, Pengarah JAS negeri Azuri Azizah Saedon memaklumkan, punca masih belum diketahui dan setakat ini, ia adalah berdasarkan andaian.

“Pertama, pencemaran berkemungkinan dari ladang itik di Kuala Sungai Pajam, iaitu bersempadan dengan Negeri Sembilan dan Selangor, leachate (bahan larut leasp) dari tapak pelupusan Pajam dan seterusnya dari kawasan industri Nilai 2, iaitu mungkin dari kilang memproses telur ayam,” katanya dalam kenyataan di sini, hari ini.

Beliau berkata punca sebenar pencemaran masih dalam siasatan dan pihak berkepentingan telah berada dilokasi di Batang Benar untuk melihat dan akan mengadakan perbincangan tindakan susulan.

Semalam, Pengurusan Air Selangor Sdn Bhd (Air Selangor) dalam kenyataan memaklumkan sejumlah 309,687 akaun pengguna di wilayah Petaling, Hulu Langat, Kuala Langat dan Sepang, mengalami gangguan bekalan air tidak berjadual ekoran operasi dua Loji Rawatan Air (LRA) dihentikan akibat insiden pencemaran di LRA itu.

Menteri Besar Selangor Datuk Seri Amirudin Shari semalam dipetik sebagai berkata, punca pencemaran dikesan di Sungai Batang Benar, iaitu sejauh 30 kilometer daripada LRA Sungai Semenyih.

Sementara itu, dalam perkembangan lain, Veerapan berkata pihaknya turut dimaklumkan mengenai terdapat kejadian tumpahan minyak berhampiran Sekolah Menengah Kebangsaan Gelam, Port Dickson, semalam.

“Kawalan telah dibuat oleh pelbagai pihak seperti bomba dan JAS yang bertindak menyekat di longkang untuk mengelakkan ia dari mengalir memasuki laut.


Harga siling ayam, telur ayam dan subsidi minyak masak kemasan botol tidak diteruskan

PUTRAJAYA, 21 Jun – Kawalan harga siling ayam dan telur ayam, serta subsidi minyak masak sawit tulen dalam kemasan botol dua, tiga dan lima kilogram (kg) tidak diteruskan mulai 1 Julai ini, umum Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi hari ini.

Dalam sidang media selepas mempengerusikan sesi libat urus dengan pemegang taruh industri ayam di sini hari ini, Nanta berkata langkah itu dilaksanakan untuk memastikan bekalan bahan makanan dalam pasaran lebih stabil dan dalam jangka masa panjang pula dapat menstabilkan harga.

“Harga ayam akan diapungkan dan akan tertakluk kepada kuasa pasaran. Golongan memerlukan akan dibantu nanti dengan bantuan wang tunai bersasar,” katanya maklumat lanjut mengenai bantuan wang bersasar itu akan dibuat Kementerian Kewangan.

Pada masa ini kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram.

Perdana Menteri Datuk Seri Ismail Sabri Yaakob berkata berkuat kuasa 1 Julai, Putrajaya tidak lagi akan memberikan subsidi kepada penternak ayam. Susulan penamatan subsidi itu, pihak penternak dilaporkan berharap kerajaan mengapungkan harga ayam.

Nanta dalam sidang media itu memaklumkan, subsidi minyak masak dalam bungkusan polibeg satu kilogram dan ditawarkan kepada pengguna pada harga RM2.50 sepeket, masih diteruskan.

Mengenai pemansuhan subsidi minyak masak sawit tulen itu dalam kemasan botol itu, beliau berkata subsidi barangan tersebut mencecah RM20 juta sebulan.

Kerajaan sebelum ini menetapkan harga runcit maksimum bagi minyak masak sawit tulen dalam kemasan botol berkuat kuasa 1 Ogos tahun lepas, dengan jaminan pengguna akan mendapat minyak masak di bawah harga RM30 untuk botol lima kilogram.

Menurut Kementerian Perdagangan Dalam Negeri dan Hal Ehwal Pengguna (KPDNHEP), harga runcit maksimum bagi minyak masak sawit dalam kemasan botol lima kilogram adalah pada harga RM29.70 sebotol, botol satu kilogram (RM6.70), dua kilogram (RM12.70) dan tiga kilogram (RM18.70).

Dalam sesi libat urus hari ini, Nanta berkata pemain industri ayam memberi jaminan yang kenaikan harga ayam tidak akan naik secara mendadak.

“Yang menarik untuk diterima adalah komitmen industri ini untuk bantu kerajaan dalam memastikan pengguna mendapat harga dan bekalan keperluan khususnya ayam, dengan harga berpatutan dan stabil,” katanya.

Beliau bagaimanapun menegaskan bahawa KPDNHEP akan mengambil tindakan mengikut peraturan sedia ada, sekiranya terdapat pihak yang mengambil kesempatan menaikkan harga barangan secara berlebihan.


Peluang anak B40 ubah nasib diri, keluarga

BANDARAYA MELAKA 12 Disember – Rata-rata ibu bapa pelajar cemerlang yang terpilih menyertai Program Mercu Anak Bangsa menzahirkan harapan tinggi untuk melihat anak mereka berjaya kelak.

Suri rumah, Kartinah Buang, 53, seakan tidak menyangka anaknya bongsunya terpilih dan diberi kepercayaan mewakili Sekolah Menengah Agama (SMA) JAIM Al Ahmadi.

Dia percaya program seumpama itu mampu meningkatkan motivasi anaknya, Muhammad Fitri Mohd Ali Hanafiah, 17, yang bakal menduduki Sijil Pelajaran Malaysia (SPM) pada Februari tahun hadapan.

“Saya sendiri belajar tidak tinggi, tapi sering saya beritahu pada anak bongsu saya yang terpilih ini untuk belajar tinggi-tinggi, ubah nasib diri menerusi kerjaya, peluang seperti ini tidak datang banyak kali.

“Semoga program anjuran Yayasan Pelajaran Mara (YPM) ini dapat melahirkan lebih ramai pelajar cemerlang dalam kalangan B40 di masa hadapan,” katanya.

Nada sama disuarakan seorang lagi ibu pelajar, Nor Halizan Abdul Halim, 39, yang turut meletakkan harapan tinggi kepada anak perempuannya, Nur Ain Jeffrie, 17, mewakili Sekolah Menengah Kebangsaan Tinggi Perempuan Melaka.

“Anak saya memang cemerlang, baru-baru ini saya dimaklumkan dia mendapat keputusan 8A dan 1C. Pada awalnya saya tidak meletak harapan terlalu tinggi, namun saya percaya dia mampu untuk mendapat 9A pada SPM nanti.

“Sebagai anak sulung, dia adalah contoh dan teladan kepada dua lagi adiknya, saya harap apabila dia mengikuti program ini, dapatlah tingkatkan semangat dan tidak terlalu rasa terbeban.

“Terima kasih juga saya ucapkan kepada YPM, Jabatan Pendidikan dan Kementerian Pendidikan kerana memilih anak saya mengikut program seumpama ini, turut diharapkan akan ada lagi program-program ini di masa hadapan,” katanya.

Untuk rekod, seramai 30 pelajar cemerlang dari sekolah sekitar Melaka yang tergolong dalam kalangan B40 terpilih menyertai program Mercu Anak Bangsa anjuran Yayasan Pelajaran MARA (YPM) dengan kerjasama Kementerian Pendidikan Malaysia (KPM), Bank Pembangunan Malaysia Berhad dan Jabatan Pelajaran Negeri (JPN).


13 Taska, lapan pusat jagaan diambil tindakan oleh JKM

AYER KEROH 7 Mac – 13 taman asuhan kanak-kanak (Taska) dan lapan pusat jagaan sekitar negeri ini dikenakan tindakan oleh Jabatan Kebajikan Masyarakat (JKM) bagi tempoh Januari 2022 hingga 5 Mac lalu.

Pengarah JKM negeri Burhanuddin Bachik berkata, tindakan diambil selepas pihaknya mengesan berlaku pelanggaran akta dan peraturan selain tidak berdaftar dengan pihaknya.

“Dua Taska dan dua pusat jagaan dikenakan Tindakan Penguatkuasaan Lak (seal). Setakat ini JKM mengenal pasti 31 Taska dan 33 pusat jagaan yang tidak berdaftar di seluruh Negeri Melaka, justeru tindakan berperingkat akan diambil terhadap pengusaha atau pemilik premis berkenaan.

“JKM Melaka kini dalam usaha untuk meningkatkan tindakan penguatkuasaan ke atas Taska dan pusat jagaan yang tidak berdaftar, selain itu kita turut menjalankan aktiviti pematuhan peruntukan akta serta peraturan keatas premis yang berdaftar,” katanya ketika dihubungi.

Beliau berkata, pelanggaran kepada akta dan peraturan ditetapkan akan memberi implikasi terhadap kesejahteraan dan keselamatan kumpulan atau pihak mendapatkan perkhidmatan pengasuhan di premis berkenaan.

Berikutan itu Burhanuddin menasihatkan ibu bapa atau penjaga menggunakan kebijaksanaan mereka dengan memilih pusat jagaan berdaftar bagi memastikan keselamatan kanak-kanak terjamin.

“Malah kita meminta pengusaha Taska atau pusat jagaan belum berdaftar tampil segera bagi membolehkan premis mereka didaftarkan mengikut prosedur operasi standard (SOP) yang ditetapkan,” katanya.


Gigih biak rama-rama kebangsaan

AYER KEROH 24 Januari – Jatuh cinta kepada kelembutan rama-rama mendorong Gerard Wong untuk mengembang biak spesis rama-rama yang kini semakin pupus meskipun sedar peluang dimiliki amat tipis.

Sedar apa diimpikan itu umpama ‘bercintakan geliga di mulut naga’, dia tidak pernah berputus asa dan berasa puas setiap kali dikelilingi ribuan rama-rama hasil usaha kerasnya terbang bebas di udara.

Pengarah Teknikalnya, Taman Rama-Rama dan Reptilia Melaka itu berkata, fasiliti berkenaan adalah satu-satunya pusat konservasi yang berjaya membiakkan spesis rama-rama kebangsaan Rajah Brooke’s Birdwing menerusi hasil kajian selama 20 tahun.

“Bulan lalu, kita berjaya membiakkan spesis Rajah Brooke’s Birdwing ini dan ianya hanya berjaya selepas kita mengecam tumbuhan perumah spesis itu tiga tahun lalu.

“Berbeza daripada rama-rama spesis lain, Rajah Brooke’s Birdwing jangka hayatnya sehingga 28 hari berbanding rama-rama biasa antara 10 hingga 14 hari sahaja.

Mengulas lanjut, Gerard berkata pihaknya juga telah menjalinkan kerjasama bersama sebuah universiti tempatan di Pahang dalam bidang Biodiversiti untuk menanam pokok perumah spesis rama-rama kebangsaan di sekitar pusat pengajian terbabit.

“Kami di sini (Taman Rama-Rama dan Reptilia Melaka) hanya mampu menanam tumbuhan perumah bagi spesis kebangsaan ini kurang 10 pokok sahaja di sini, maka pembiakan rama-rama spesis ini bergantung kepada pokok terbabit.

“Satu pokok perumah hanya boleh dihinggap kira-kira 4 hingga 6 rama-rama sahaja, jika pokok itu dicantas ia mengambil masa untuk mengeluarkan debunga, maka pembiakkan pada ketika itu dihentikan sementara,” katanya.


292,104 sudah terima vaksin COVID-19- Dr Adham

KUALA LUMPUR 14 Mac. – Memasuki hari ke-19 pelaksanaan Program
Imunisasi COVID-19 Kebangsaan yang bermula sejak 23 Februari
lalu, seramai 292,104 individu telah menerima suntikan dos
pertama vaksin di seluruh negara setakat semalam.

Menteri Kesihatan Datuk Seri Dr Adham Baba memaklumkan tiga
negeri mencatatkan jumlah tertinggi individu yang menerima dos
pertama vaksin iaitu Selangor (35,620), Perak (31,675) dan
Sarawak (30,634).

“Pecahan mengikut negeri lain masing-masing ialah Kuala Lumpur
(28,244); Pahang (25,128); Sabah (24,042); Johor (21,835);
Kedah (17,114); Pulau Pinang (16,255); Kelantan (15,339);
Terengganu (13,070); Negeri Sembilan (12,209); Melaka (7,963);
Perlis (6,807) dan Labuan (2,342),” katanya dalam satu
infografik yang dikongsikan di laman Twitter rasminya hari
ini.

Mengikut perancangan program imunisasi berkenaan, tempoh
pelaksanaan fasa pertama pemberian vaksin yang bermula
Februari hingga April ini akan melibatkan 500,000 anggota
barisan hadapan negara termasuk petugas kesihatan.

Ia akan diteruskan bagi fasa kedua yang dijangka April hingga
Ogos tahun ini melibatkan 9.4 juta warga emas berusia 60 tahun
ke atas serta kumpulan rentan dengan masalah morbiditi, selain
orang kelainan upaya.

Sementara fasa ketiga dijadualkan bermula Mei hingga Februari
2022 untuk kumpulan individu berusia 18 tahun dan ke atas
dengan sasaran kira-kira 14 juta orang.


Saksi nafi Bella jadi mangsa amang seksual sebelum dijaga Siti Bainun

KUALA LUMPUR, 20 Julai – Seorang penolong pegawai Jabatan Kebajikan Masyarakat (JKM) menafikan remaja perempuan sindrom down berusia 13 tahun dikenali sebagai Bella menjadi mangsa amang seksual sebelum hak penjagaan sementara diberikan kepada Siti Bainun Ahd Razali.

Mohamad Imran Mohamed Zanyuin, 35, berkata beliau terkejut kerana ini merupakan kali pertama beliau mendengar isu amang seksual dibangkitkan pihak pembelaan.

Saksi pendakwaan ke-12 itu berkata demikian semasa pemeriksaan balas oleh peguam Nur A’minahtul Mardiah Md Nor, mewakili Siti Bainun, pada perbicaraan kes pengasas Rumah Bonda itu di hadapan Hakim Mahkamah Sesyen, Izralizam Sanusi.

Saksi juga tidak bersetuju dengan cadangan peguam bahawa individu yang melakukan amang seksual itu adalah seseorang yang dipanggil ustaz atau pun ‘pakcik’ di tempat Bella tinggal sebelum ini.

Nur A’minahtul Mardiah: Setiap kali Bella nampak individu seakan-akan pakcik atau ustaz…Bella akan menutup kemaluannya dengan kedua-dua belah tangan, adakah Encik Imran tahu mengenai perkara ini dan saksi itu menjawab “tidak tahu”.

Mohamad Imran juga tidak bersetuju dengan cadangan peguam bahawa syor perintah tetap (hak penjagaan) diberikan kepada Siti Bainun antaranya disebabkan isu amang seksual.

Pada prosiding sebelum ini, Mohamad Imran berkata Mahkamah Majistret Kanak-Kanak membenarkan perintah jagaan sementara diberikan kepada Siti Bainun bermula 14 Julai sehingga 20 Sept 2020 manakala hak penjagaan tetap bermula 24 Sept 2020.

Menurut saksi itu, Bella sebelum ini ditempatkan di Taman Sinar Harapan Tuanku Ampuan Najihah Seremban sejak 2011 sehingga 2020 sebelum Siti Bainun menjaga remaja itu.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


Istiadat angkat sumpah Ketua Menteri Sabah esok

KOTA KINABALU1 28 Sept. – Bahagian Media dan Komunikasi Korporat Jabatan Penerangan Negeri Sabah memetik sumber Istana Negeri memaklumkan, Majlis Istiadat Angkat Sumpah Ketua Menteri Sabah yang baharu akan berlangsung esok di Istana Negeri Sabah, di sini pada pukul 10.30 pagi, menurut laporan portal Astro Awani sebentar tadi.

Pada 26 September lepas (Sabtu), beberapa pemimpin Gabungan Rakyat Sabah (GRS) dan rombongan termasuk Datuk Seri Bung Moktar Radin; Datuk Seri Hajiji Noor; Datuk Dr Jeffrey Kitingan dan Datuk Jahid Jahim tiba di Istana Negeri untuk menghadap Yang
di-Pertua Negeri Sabah, Tun Juhar Mahiruddin.

Pilihan Raya Negeri (PRN) Sabah kali ini menyaksikan GRS memenangi 38 daripada 73 kerusi Dewan Undangan Negeri (DUN) yang dipertandingkan berbanding Warisan Plus yang terdiri daripada Warisan (29 kerusi), PKR (2 kerusi) dan UPKO (1 kerusi) berjaya menawan 32 kerusi.


PRN Johor: 50 peratus keluar mengundi setakat 4 petang – SPR

Berdasarkan statistik yang dikeluarkan Suruhanjaya Pilihan Raya (SPR), sebanyak 50 peratus pengundi direkodkan telah keluar mengundi setakat 4 petang ini, dua jam sebelum pengundian berakhir sepenuhnya pada 6 petang.

Menteri Besar Johor Datuk Hasni Mohammad adalah antara yang mengundi di sebelah petang di SK Pengkalan Raja di DUN Pekan Nanas, Pontian pada kira-kira 4.15 petang.

Hasni adalah calon Barisan Nasional (BN) yang mempertahankan kerusi Dewan Undangan Negeri (DUN) Benut. Hasni bertanding di kerusi DUN Benut sejak 2008 dan pada Pilihan Raya Umum Ke-14 (PRU14), beliau memenangi kerusi DUN itu dengan majoriti 4,447 undi.

Perdana Menteri Datuk Seri Ismail Sabri Yaakob antara yang berada di Johor hari ini dan turut meninjau proses pengundian dari luar perkarangan pusat mengundi di Sekolah Kebangsaan (SK) Perumahan Tampoi 2 dalam DUN Kempas dan SK Taman Mutiara Rini dalam  DUN Kota Iskandar.

Seorang petugas pilihan raya di SK Sungai Melayu di Iskandar Puteri, Nur Syafiqa Azmi, 19, berkata beliau sangat teruja dapat bertugas pada PRN Johor itu kerana baginya ia merupakan satu penghormatan besar kerana dapat berbakti kepada negara.

Nur Syafiqa yang juga pengundi kali pertama berkata dirinya mengambil peluang untuk menjadi petugas pilihan raya di sekolah itu selepas ditawarkan oleh bekas guru-gurunya yang juga merupakan petugas di situ.

“Saya dapat tengok sendiri bagaimana sistem demokrasi negara kita berfungsi, selama ni hanya dengar dan tidak dapat bayangkan,” kata penuntut jurusan kejuruteraan pesawat itu kepada Bernama tentang pengalamannya hari ini.


Pengamal media perlu cipta semula ekosistem pengoperasian menuju IR 4.0

BANDA HILIR 29 Mei – Industri kewartawanan tidak relevan jika pengamal media tidak bersedia menghadapi cabaran pada zaman kini kerana diambil alih oleh media baharu.

Tokoh Wartawan Negara Tan Sri Johan Jaaffar berkata dunia kewartawanan kini berdepan dengan cabaran perkembangan teknologi komunikasi dan kewujudan pelbagai platform media sosial.

“Dahulu beroperasi dengan konteks dan kaedah berbeza, dulu perlukan wartawan, soundman, jurukamera dan sebagainya untuk melaporkan satu acara iaitu satu bentuk pengoperasian yang tidak dapat dielakkan seperti televisyen.

Beliau berkata demikian ketika menjadi panel dalam sesi 2 Forum HAWANA 2020 bertajuk ‘Kewartawanan 2030: Mengintai Landskap Masa Depan Media’ di Hotel Hatten, di sini hari ini.

Forum itu turut membariskan dua lagi panelis iaitu Presiden Persatuan Pengajar Kewartawanan Malaysia (MJTS) Prof Datuk Dr Ahmad Murad Merican dan Ketua Pemberita Daily Express Hayati Dzulkifli.

Dalam pada itu, Ahmad Murad Merican berkata dunia kewartawanan tidak boleh dilihat tunduk dengan kewujudan teknologi baharu, yang dilihat dapat menghakis profesion itu.

“Satu lagi aspek ataupun dimensi yang mungkin lebih penting daripada berita itu sendiri adalah pendapat, bermaksud tafsiran, komentar mahupun ulasan dah hilang dari dunia kewartawanan (ketika ini).

Dia turut menyarankan agar organisasi media mempunyai bilik ratifikasi sendiri untuk membuat analisis mengenai kesahihan sesuatu berita terutama yang tular di media sosial yang dilihat menghakis nilai-nilai kewartawanan.


Koperasi bantu petani berkembang

KUALA LINGGI 11 Mac – Koperasi kini menjadi antara medium yang aktif membantu perusahaan pertanian untuk berkembang, sekali gus menangani isu keterjaminan makanan peringkat negeri dan nasional.

Ketua Menteri Datuk Seri Utama Sulaiman Md Ali berkata, bagi Negeri Melaka inisiatif itu terbukti sudah membuahkan hasil termasuk yang terbaharu iaitu penubuhan Koperasi Usahawan Tani Alor Gajah Melaka Berhad (KUAGB).

Sulaiman berkata apa yang membanggakan KUAGB bukan sahaja berperanan menghasilkan bahan makanan sebaliknya berfungsi sebagai pusat pengumpulan hasil ladang yang pertama di Negeri Melaka.

“Pada Konvensyen Hala Tuju Perancangan Pembangunan Negeri Melaka baru-baru ini, saya ada menyebut berkenaan peranan koperasi dalam membantu meningkatkan sosio ekonomi masyarakat melalui industri pertanian dan makanan di Negeri Melaka.

“Maka, saya lihat, pada hari ini KUAGB melalui Suruhanjaya Koperasi Malaysia bersama Jabatan Pertanian Negeri Melaka telah berjaya merealisasikan inisiatif ini melalui pusat pengumpulan hasil yang akan memberi manfaat kepada seluruh masyarakat petani serta rakyat di Negeri Melaka,” katanya.

Beliau berkata demikian ketika berucap pada Majlis Perasmian Penyerahan Tapak Pusat Pengumpulan Hasil Ladang (PPHL) Kuala Sungai Baru, Koperasi Usahawantani Alor Gajah Melaka Berhad, di sini, hari ini.

Hadir sama pada majlis itu Exco Kemajuan Desa, Pertanian dan Industri Asas Tani, Datuk Abdul Razak bin Abdul Rahman; Pegawai Kewangan Negeri, Datuk Salhah Salleh; Timbalan Setiausaha Kerajaan (Pembangunan), Badaruddin Mohd Kassim dan Ahli Dewan Undangan Negeri (Adun) Kuala Linggi Rosli Abdullah.

Menurutnya sektor pertanian Negeri Melaka mempunyai potensi untuk dikembangkan apabila mencatat petumbuhan positif 3.7 peratus dan menyumbang 11.2 peratus Keluaran Dalam Negara Kasar (KDNK) Negeri Melaka pada tahun 2021.

Jelasnya Hala Tuju Pembangunan Negeri Melaka 2035 telah menggariskan empat strategi merangkumi 22 program atau projek yang melibatkan 60 Petunjuk Prestasi Utama (KPI).

Katanya empat strategi tersebut adalah mengoptimumkan pengeluaran sektor agromakanan, meningkatkan sektor industri asas tani, memperkasa pemasaran sektor agromakanan dan kesejahteraan komuniti pertanian di Negeri Melaka.

“PPHL di bawah Jabatan Pertanian melalui koperasi ini adalah pemangkin kepada empat strategi tersebut. Saya percaya PPHL ini mampu menjadi perintis dalam memperkasakan sektor pertanian di Negeri Melaka pada tahun akan datang,” katanya.


Harga sawit tinggi punca pekerja tinggalkan sektor pembinaan – Fadillah

SIBU, 10 Jun – Peningkatan harga minyak sawit di dalam sektor perladangan telah menarik pekerja dari sektor lain, kata Menteri Kanan Kerja Raya Datuk Seri Fadillah Yusof.

Menurutnya kesan kekurangan pekerja pembinaan itu dapat dilihat apabila terdapat beberapa projek pembinaan yang telah lewat disiapkan termasuk projek Lebuhraya Pan Borneo.

“(Harga sawit kini begitu baik) sebab itu mereka (pemain industri sawit) sanggup membayar berapa saja bayaran untuk mengambil pekerja dan salah satu mangsanya adalah sektor pembinaan.

“Sektor pembinaan pula (membuat bayaran kepada pekerja berdasarkan) dari nilai pasaran dan juga kepada kemahiran yang dimiliki pekerja,” katanya kepada pemberita yang menyertai program Jelajah FTRoadpedia Sarawak di Jejambat Selangau di sini, hari ini.

Jelajah FTRoadpedia Sarawak anjuran Kementerian Kerja Raya yang bermula semalam hingga 11 Jun itu bertujuan meninjau perkembangan semasa pembinaan Lebuhraya Pan Borneo Sarawak dengan melintasi daerah Kuching, Bintulu, Sibu dan Miri.

Mengulas lanjut, Fadillah berkata ‘tarikan’ pekerja dari satu sektor ke sektor lain merupakan persaingan dalam pasaran yang bukan sahaja berlaku di Sarawak tetapi seluruh negara.

“Pihak industri sendiri perlu fikir bagaimana mereka boleh menjaga pekerja mereka dengan memberi tawaran termasuk manfaat yang boleh mengekalkan pekerja,” katanya.

Semalam, Fadillah dialporkan berkata apabila pandemik COVID-19 melanda, ramai pekerja yang terlibat dengan projek Lebuhraya Pan Borneo Sarawak juga telah pulang ke negara asal mereka, menyebabkan kontraktor projek itu kini hanya mampu bekerja dengan kapasiti 70 peratus tenaga kerja berbanding sebelum pandemik.- BERNAMA


Penganggur maut ditetak ketika makan

JOHOR BAHRU, 1 Ogos – Seorang penganggur maut selepas ditetak sekumpulan lelaki ketika sedang makan di kawasan Taman Tampoi Indah, di sini, malam semalam.

Beliau berkata siasatan awal mendapati lelaki berusia 29 tahun itu diserang empat lelaki bertopeng yang disyaki bersenjatakan parang dan menaiki kereta Honda Accord berwarna putih yang tidak dikenal pasti nombor pendaftarannya.

“Mangsa yang cedera di bahagian kepala, tangan dan kaki serta seluruh badan dibawa ke Hospital Pakar Puteri untuk rawatan namun disahkan telah meninggal dunia.

Rupiah berkata kes disiasat mengikut Seksyen 302 Kanun Keseksaan dan orang ramai yang mempunyai maklumat kejadian diminta menghubungi Ibu Pejabat Polis Daerah JBU di talian 07-5563 122 atau pegawai penyiasat ASP Zawanah Raimi Mokhtar di talian 012-7744 544. – BERNAMA


COVID-19: Malaysia terima 1.059 juta dos vaksin AstraZeneca, Coronavac

PUTRAJAYA 21 Mei. – Malaysia menerima dua lagi penghantaran vaksin COVID-19 hari ini dengan ketibaan vaksin AstraZeneca dan CoronaVac berjumlah 1,059,200 dos.

Badan Bertindak Imunisasi COVID-19 (CITF) dalam satu kenyataan memaklumkan daripada jumlah itu, 559,200 dos adalah vaksin AstraZeneca manakala 500,000 dos lagi vaksin CoronaVac.

Ia menjadikan jumlah terkini vaksin AstraZeneca yang diterima Malaysia daripada fasiliti COVAX ialah 828,000 dos. Stok yang diperoleh sebelum ini ialah sebanyak 268,800 dos.

Menurut CITF, satu lagi penghantaran bekalan vaksin AstraZeneca daripada COVAX dengan jumlah yang sama iaitu 559,200 dos ialah pada hujung bulan ini.

Kenyataan CITF juga menyebut vaksin yang diterima itu akan dihantar ke Pusat Pemberian Vaksin AstraZeneca (PPVAZ) di Lembah Kelang serta tiga negeri lain yang baru menyertai Inisiatif Pelawaan Pengambilan Vaksin AstraZeneca iaitu Pulau Pinang, Johor dan Sarawak.

CITF turut memaklumkan bahawa Program Imunisasi COVID-19 Kebangsaan berjalan lancar mengikut perancangan malah kadar vaksinasi penduduk negara ini terus meningkat berikutan pertambahan bekalan vaksin yang dijangka tiba dari semasa ke semasa.

“Sehingga kini, kadar vaksinasi mencatatkan peningkatan konsisten dengan 60,261 orang telah menerima suntikan vaksinasi pada 17 Mei lalu diikuti 76,551 orang (18 Mei) dan 83,648 orang (19 Mei),” menurut CITF.


Khazanah Nasional bersedia laksanakan perancangan strategik inisiatif memajukan Malaysia – PM

“Meskipun Khazanah tidak menjangkakan perniagaan sektor-sektor utama seperti penerbangan dan pelancongan akan mencatatkan pemulihan sebelum tahun 2023, saya yakin Khazanah berupaya mengatasinya dengan pantas dan dapat memastikan perniagaan kekal mampan dalam tempoh jangka panjang.

“Saya gembira kerana prestasi keseluruhan Khazanah pada tahun kewangan 2021 adalah baik meskipun berdepan dengan kekangan akibat pelaksanaan Perintah Kawalan Pergerakan (PKP) dan juga berkurangnya aktiviti ekonomi di peringkat global,” kata Ismail Sabri yang juga  pengerusi Khazanah menerusi perutusannya yang terkandung dalam Laporan Khazanah 2021 yang dikeluarkan Isnin.

“Saling kebergantungan organisasi dan ekosistem mereka yang bertambah penting apabila berlakunya pandemik, telah dibuktikan melalui hasil yang diraih daripada kerjasama pelbagai pihak berkepentingan,” katanya.

Sementara itu Pengarah Urusan Datuk Amirul Feisal Wan Zahir dalam laporan itu berkata Memajukan Malaysia adalah tema yang mentakrifkan strategi Khazanah secara lebih komprehensif tentang cara ia menangani isu dan cabaran yang dihadapi oleh pemegang kepentingan utamanya iaitu kerajaan, sektor swasta dan komuniti.

Beliau menjelaskan syarikat menyasarkan untuk memacu dan memangkin bidang pertumbuhan baharu untuk menjadikan Malaysia lebih berdaya tahan dan berdaya saing melalui Dana Impak, dengan komitmen RM6 bilion untuk sektor pemangkin.

“Inisiatif ini akan mempunyai komitmen kewangan khusus untuk diselaraskan dengan agenda negara dan akan dipandu oleh sasaran hasil yang ditetapkan seperti meningkatkan pendapatan isi rumah, menambah baik pelbagai inisiatif sosioekonomi, dan menggalakkan penglibatan sektor swasta,” katanya.

Amirul Feisal berkata Khazanah juga akan mengukuhkan peranannya sebagai peserta korporat yang aktif dan terus menjadi pelabur global untuk mengembangkan portfolio sambil mencari peluang untuk memudahkan aliran pengetahuan, rangkaian dan peluang pelaburan ke Malaysia.

“Menerusi pelaburan kami di luar negara, kami juga telah membina hubungan yang kukuh untuk Khazanah dan Malaysia, yang sekali gus telah meningkatkan reputasi Malaysia sebagai sebuah negara progresif yang mengambil bahagian secara bermakna dalam ekonomi global dan komuniti pelaburan,” katanya.

Menerusi Memajukan Malaysia, Khazanah akan terus komited membina kapasiti dan komuniti berdaya yang bertujuan untuk meningkatkan penciptaan nilai kemasyarakatan yang akan memberi manfaat kepada semua rakyat Malaysia.

“Inisiatif-inisiatif ini akan ditentukan berdasarkan landskap masyarakat semasa dan akan dilakukan sama ada secara langsung atau menerusi entiti kami seperti Yayasan Hasanah, Khazanah Research Institute, Taman Tugu, dan Yayasan Khazanah,” kata beliau.

Pada 2021, Khazanah terus mengembangkan nilai portfolionya dengan nilai aset bersih meningkat kepada RM86 bilion daripada RM79 bilion pada 2020 bersamaan kadar pertumbuhan terkumpul tahunan (CAGR) sebanyak 5.8 peratus sejak tahun 2004.

Khazanah telah mencatat keuntungan daripada operasi sebanyak RM670 juta berbanding RM2.9 bilion pada tahun 2020. Penyusutan keuntungan ini disebabkan bantuan kewangan berterusan yang disalurkan kepada syarikat syarikat dalam sektor penerbangan dan pelancongan miliknya yang berdepan dengan cabaran akibat pandemik COVID-19.


Ajak usahawan teroka pemasaran digital

AYER KEROH 24 Februari – Pemasaran digital menjadi aspek utama perlu dikuasai setiap usahawan tidak kira orang lama atau baharu jika mahu terus relevan selain seiring dengan peredaran zaman.

Pengarah Program Seminar Pemasaran Digital Masterclass, Aflieza Arshad berkata, masih ramai usahawan tidak menguasai kaedah pemasaran digital meskipun memiliki produk atau perkhidmatan berkualiti.

Katanya kursus dianjurkan adalah untuk membantu usahawan meneroka peluang lebih luas menerusi pemasaran digital yang kini dianggap kemestian dalam setiap organisasi perniagaan.

“Berikutan itu kami anjurkan kursus untuk ajak mereka agar berfikiran kreatif, inovatif dan kompetitif. Bimbingan tidak terhenti pada akhir kursus kerana peserta dipantau hinggalah mereka mampu berdikari.

Beliau yang juga Pengarah Urusan Persada Etika Management berkata demikian pada sidang media selepas Majlis Perasmian Penutup Seminar Pemasaran Digital Masterclass, di sebuah hotel, di sini, hari ini.

Menurutnya, kursus lima hari bermula Isnin lalu, membabitkan 180 peserta berusia 18 tahun hingga 70-an yang menunjukkan minat untuk meneroka bidang pemasaran digital.


MAFI, KPDNHEP diminta bentang kajian holistik bekalan makanan negara

Ia meliputi kajian berkaitan strategi pertanian pintar, kegunaan tanah bagi tanaman padi, bekalan daging dan harga ikan kembung yang semakin meningkat, katanya dalam sidang media selepas mempengerusikan mesyuarat Pasukan Jihad Tangani Inflasi ke-12 di sini hari ini.

Beliau yang juga Menteri di Jabatan Perdana Menteri (Ekonomi) berkata jawatankuasa itu telah mendengar pembentangan daripada Suruhanjaya Persaingan Malaysia (MyCC) berkaitan kajian terhadap lima barang makanan iaitu kubis, ikan kembung, sawi, rumusan bayi dan daging.

Mengenai ikan kembung, beliau berkata MyCC turut membentangkan mengenai harganya yang semakin meningkat dan ada rakyat yang tidak mampu beli ‘ikan rakyat’ itu.

Menurutnya Malaysia bergantung kepada 40 peratus pengeluaran ikan kembung tempatan dan 60 peratus lagi diimport dari luar negara iaitu ikan segar dari Thailand dan ikan sejuk beku dari China.

“Ia (harga ikan) ada kaitan dengan sumber perikanan negara. Tindakan yang diambil ialah meningkatkan bekalan ikan sejuk beku kerana ia jauh lebih murah berbanding ikan segar,” katanya menambah usaha perlu dilakukan untuk meningkatkan minat rakyat Malaysia makan ikan akua atau ikan air tawar.

Dalam perkembangan lain, Mustapa berkata bekalan dan harga ayam dalam negara adalah stabil dengan harga purata RM8.57 sekilogram, lebih rendah berbanding harga siling RM9.40 sekilogram yang ditetapkan kerajaan di Semenanjung Malaysia.

“Bekalan tiada masalah, (bekalan) telur pun tiada masalah, harganya selari dengan harga yang ditetapkan kerajaan iaitu bagi Gred A umpamanya 45 sen sebiji,” katanya.

Berkaitan Program Jualan Murah Keluarga Malaysia (JMKM), Mustapa berkata setakat minggu lepas, 120 daripada lebih 600 kawasan Dewan Undangan Negeri (DUN) telah melaksanakannya.

“Pasukan Khas Jihad Tangani Inflasi akan terus menggerakkan semua lima kementerian peneraju untuk memastikan JMKM ini menjangkau semua DUN sekurang-kurangnya dua kali sebulan agar seramai mungkin rakyat dapat manfaat daripada inisiatif itu dalam mengurangkan beban kos sara hidup,” katanya.

Selain KPDNHEP, empat kementerian peneraju yang bekerjasama bagi pelaksanaan program JMKM ialah MAFI; Kementerian Pembangunan Usahawan dan Koperasi; Kementerian Pembangunan Luar Bandar; dan Kementerian Wilayah Persekutuan.

Program JMKM yang memberi akses kepada rakyat mendapatkan barangan keperluan dijual antara 10 hingga 20 peratus lebih rendah berbanding harga pasaran, dijadual berlangsung selama 18 minggu sehingga akhir tahun ini. – BERNAMA


Agong zahir ucapan Selamat Hari Tentera Laut Ke-88

KUALA LUMPUR, 27 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan selamat menyambut Hari Tentera Laut Diraja Malaysia (TLDM) ke-88 kepada seluruh warganya.

Menurut catatan di Facebook Istana Negara hari ini, ucapan berkenaan turut ditujukan Al-Sultan Abdullah kepada veteran dan semua yang pernah berkhidmat dengan TLDM.


Anugerah HAWANA 2022 iktiraf sumbangan profesion kewartawanan

KUALA LUMPUR, 17 Mei – Penyampaian Anugerah Hari Wartawan Nasional (HAWANA) 2022 adalah antara acara utama HAWANA 2022 itu yang akan berlangsung di Melaka pada 29 Mei ini, kata Pemangku Ketua Pegawai Eksekutif BERNAMA Roslan Ariffin.

Beliau berkata pemberian anugerah itu adalah bagi mengiktiraf dan sebagai penghormatan kepada wartawan profesional, individu atau organisasi yang telah memberi sumbangan besar bukan sahaja dalam bidang kewartawanan tetapi dalam membentuk minda rakyat menerusi karya-karya dihasilkan.

“Tokoh HAWANA 2022 akan menerima trofi, wang tunai dan sijil penghargaan,” katanya ketika menjadi tetamu program Malaysia Petang Ini bagi membicarakan topik ‘Hari Wartawan Nasional 2022’ terbitan Bernama TV hari ini.

Beliau berkata perhimpunan terbesar golongan wartawan dan pengamal media tanah air bertemakan ‘Suara Jelata, Aspirasi Negara’ itu juga bakal menyaksikan Deklarasi Melaka diumumkan pada majlis kemuncak sambutan berkenaan.

Perkara-perkara dalam deklarasi itu merujuk kepada pandangan dan hasrat wartawan serta aspirasi mereka terhadap Malaysia yang lebih makmur dan lebih bersatu, katanya.

Beliau berkata sebanyak 500 tetamu turut dijemput bagi menghadiri sambutan itu termasuk pemimpin utama media dari Indonesia, ISWAMI Indonesia dan Menteri Komunikasi dan Informatika Indonesia.

HAWANA dianjurkan bagi mengiktiraf peranan golongan wartawan dan pengamal media Malaysia, selain platform kepada pengamal media untuk berkongsi pendapat dan meningkatkan pembangunan dan pertumbuhan industri media di Malaysia.

Katanya, pemilihan Melaka sebagai lokasi sambutan itu pula disebabkan beberapa faktor antaranya kedudukan berhampiran ibu negara, sokongan kerajaan negeri Melaka untuk HAWANA 2022 dibuat di negeri itu selain hasrat untuk berkongsi kegembiraan sambutan berkenaan dengan negeri-negeri lain.

Mengikut jadual, HAWANA 2022 akan dirasmikan pada 2 petang di Hotel Hatten, Melaka dan Perdana Menteri Datuk Seri Ismail Sabri Yaakob telah mengesahkan kehadiran beliau untuk merasmikan acara berkenaan.

ISWAMI dan BERNAMA akan menjadi penggerak utama penganjuran HAWANA 2022 dengan disokong Kementerian Komunikasi dan Multimedia (K-KOMM) dan turut melibatkan organisasi, persatuan dan pengamal media lain


Tentera Darat Malaysia dan Kanada bergabung patahkan ancaman senjata bahan kimia

SUNGAI UDANG 24 Mac – Sekumpulan pelancong cemas selepas bas persiaran dinaiki ditawan pengganas yang menggunakan bahan kimia sebagai senjata untuk mengancam nyawa mereka.

Susulan itu pasukan 21 Grup Gerak Khas (GGK), 12 Skuadron Rejimen Askar Jurutera Diraja (RAJD), pasukan perubatan Angkatan Tentera Malaysia (ATM) dan pasukan sahabat daripada Angkatan Tentera Kanada (ATK) diaktifkan bagi menangani ancaman senjata kimia, biologi, radiasi, nuklear dan bahan letupan (CBRNe).

Pasukan penggempur perlu memikirkan strategi terbaik bagi mengelakkan nyawa tebusan daripada melayang berikutan taktik pengganas menggunakan senjata kimia iaitu ancaman bukan konvensional yang tidak dapat dilihat menggunakan mata kasar.

Atas kerjasama berpasukan dan perkongsian kemahiran pasukan penggempur daripada dua negara itu berjaya menyelamatkan tebusan serta menangani situasi cemas dengan baik termasuk melakukan pembersihan lokasi kejadian dicemari bahan kimia berbahaya.

Menerusi eksesais itu 21 pegawai dan 119 anggota lain-lain pangkat (LLP) TDM didedahkan dengan pelbagai senario ancaman pengganas di tiga lokasi iaitu Pelabuhan Kuala Linggi, Melaka, Lapangan Terbang Antarabangsa Melaka (LTAM) dan Stesen Transit Aliran Massa (MRT) Cochrane, Kuala Lumpur.

Pegawai Pemerintah 12 Skuadron RAJD (CDRNe), Leftenan Kolonel Shaiful Nizam Abdul Kholid berkata, pihaknya berdepan pelbagai cabaran berikutan latihan terpaksa dijalankan mengikut prosedur operasi standard (SOP) ketat.

“Daripada segi komunikasi, tidak ada masalah, cuma diperingkat permulaan cabaran dihadapi lebih kepada ‘ice breaking’ (pengenalan) kerana setiap tahun peserta eksesais adalah daripada pasukan berbeza.

“Begitu juga cabaran dihadapi apabila latihan dijalankan ketika pandemik COVID-19 yang mana sedikit sebanyak menjejaskan perjalanan eksesais sekiranya seorang atau dua anggota dijangkiti.

Majlis penutup itu disempurnakan oleh Timbalan Panglima Tentera Darat, Leftenan Jeneral Datuk Seri Mohammad Ab Rahman yang turut dihadiri Pesuruhjaya Tinggi Kanada ke Malaysia, Wayne Robson.

Hadir sama Komander Jurutera Medan Barat, Mejar Jeneral Ir Abdul Hamid Mohd Isa, Panglima 21 GGK, Mejar Jeneral Nubli Hashim dan Panglima 10 Briged (Para), Brigadier Jeneral Khairul Azmizal Ahmad Natal.

Shaiful Nizam berkata, menerusi latihan dijalankan, 12 Skuadron RAJD memperoleh pengetahuan mampu meningkatkan keupayaan untuk menangani ancaman CBRNe dalam konteks peperangan konvensional selain melawan keganasan.


Pencarian kanak-kanak dikhuatiri lemas diperluas hingga ke Sungai Linggi

SEREMBAN 9 Mei. – Pencarian kanak-kanak lelaki yang dikhuatiri lemas akibat tergelincir ke dalam sebuah longkang di Flat Cempaka, Garden Avenue, Seremban 2, dekat sini, semalam diperluas hingga ke Sungai Linggi hari ini.

Ketua Balai Bomba dan Penyelamat Seremban 2 Mohd Asree Abd Hamid berkata, pencarian Mohammad Syafiq Mustaqim Mohammad Fadly, 8, yang ditangguh 3.30 pagi disambung semula sekitar 7.40 pagi tadi ditumpukan di permukaan serta dasar di sungai dan Kolam Tadahan Air Taman Arowana.

“Pasukan kedua pula dari kolam takungan hingga ke Sungai Linggi yang melibatkan pencarian sehingga sejauh tiga kilometer dari lokasi mangsa terjatuh,” katanya kepada pemberita di lokasi kejadian di sini hari ini.

Beliau berkata kekuatan anggota mencari dan menyelamat pada hari ini melibatkan 30 anggota daripada pelbagai agensi keselamatan termasuk Pasukan Penyelamat Di Air (PPDA) bomba seramai 14 orang.

Dalam kejadian kira-kira 4 petang itu, mangsa bersama abangnya berusia sembilan tahun dan rakan berusia 12 tahun dikatakan sedang bermain sebelum tergelincir ke dalam longkang di flat berkenaan dan dihanyutkan air deras yang ketika itu hujan lebat.


DUN Tanjung Bidara : Ab Rauf santuni bakal haji dan hajah

TANJUNG BIDARA 9 Jun – Seramai 16 bakal haji dan hajah dalam kalangan penduduk di Dewan Undangan Negeri (DUN) Tanjung Bidara diraikan Ahli Dewan Undangan Negeri (ADUN) itu Datuk Seri Ab Rauf Yusoh.

Ab Rauf menerusi perkongsian di Facebook rasminya berkata, dalam majlis berlangsung di JAPERUN Tanjung Bidara pada 3 Jun lalu, pihaknya meraikan 10 bakal hajah dan enam bakal haji.

Beliau berkata, selain bertanya khabar dan persiapan dilakukan jemaah untuk ke tanah suci pada majlis sama turut diadakan majlis bacaan doa selamat.


Polis Pulau Pinang mohon maaf

BUKIT MERTAJAM 20 Julai – Rentetan isu video tular lebih 200 warga asing langgar SOP menunaikan solat sunat Aidiladha di luar sebuah surau dekat Juru, pagi tadi, Polis Pulau Pinang memohon maaf atas kegagalan mengesan perkara tersebut, memetik laporan portal Berita Harian sebentar tadi.

Ketua Polis Negeri, Datuk Mohd Shuhaily Mohd Zain, berkata siasatan awal mendapati perbuatan itu berlaku secara spontan, selepas kesemua mereka tidak dibenarkan bersolat di dalam surau memandangkan jumlah jemaah dihadkan hanya kepada 100 orang.

Beliau berkata, sebelum kejadian pagi polis sudah melakukan rondaan awal di kawasan berkenaan, namun pengurusan surau didapati mematuhi Prosedur Operasi Standard (SOP) ditetapkan.

“Ada kemungkinan mereka (warga asing) berhimpun selepas rondaan selesai dan ketika polis menjalankan pemeriksaan terhadap surau dan masjid lain. Polis mohon maaf atas kegagalan mengesan perkara ini dengan lebih awal,

“Kami difahamkan, surau berkenaan dibanjiri jemaah untuk datang menunaikan solat, namun hanya 100 orang sahaja yang dibenarkan masuk bagi mematuhi SOP ditetapkan. Pengurusan surau kemudian mengarahkan kesemua yang tidak dapat masuk supaya bersurai dan mengambil tindakan menutup pintu pagar.

“Bagaimanapun, berlaku tindakan spontan apabila mereka yang tidak dapat masuk menunaikan solat di jalan raya di luar perkarangan surau berkenaan,” katanya pada sidang media di Ibu Pejabat Polis Daerah (IPD) Seberang Perai Tengah, di sini, petang ini.

Mohd Shuhaily berkata, pengurusan surau juga tidak menghubungi polis kerana mahu menjaga sensitiviti agama, namun tidak menyangka warga asing berkenaan tetap menunaikan solat walaupun sudah diarahkan bersurai dengan cara baik.

Beliau berkata, ada 180 masjid dan 57 surau di Pulau Pinang, tetapi hanya satu sahaja laporan pelanggaran SOP yang diterima setakat ini.

“Kita juga menyeru pengerusi masjid dan surau di negeri ini untuk menghubungi polis sekiranya mendapati ada pelanggaran SOP, tambahan pula dalam masa tiga hari ini (Hari Tasyrik) akan ada acara dan aktiviti yang kita berharap semua dapat faham kerana apa yang dilakukan adalah bagi membendung penularan wabak Covid-19.

Kes itu disiasat mengikut Seksyen 269 Kanun Keseksaan dan Peraturan 10, Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.

Terdahulu, tular sebuah video berdurasi 22 saat memaparkan ratusan warga asing yang menunaikan Solat Sunat Aidiladha di jalan raya di luar perkarangan surau berkenaan yang dirakamkan orang awam yang melalui kawasan terbabit.

Dalam video berkenaan mendapati, kesemua warga asing terbabit solat dalam keadaan ‘jarak-jarak’ namun ia tidak sepatutnya berlaku memandangkan negara kini sedang melaksanakan Perintah Kawalan Pergerakan (PKP) 3.0.

Sementara itu, Pengerusi Surau Taman Pelangi, Fazil Abdul Karim, berkata apa yang berlaku pagi tadi adalah di luar kawalan pihaknya dan tidak sangka sehingga tular menerusi media sosial.

“Pada ketika ini jumlah jemaah yang dihadkan adalah 100 orang sahaja. Saya bertanggungjawab menjaga perkara yang berlaku dalam kawasan surau sahaja dan apa yang berlaku adalah di luar kawalan saya.


5,000 pelajar bakal masuk UniMEL – Rais

DURIAN DAUN 24 Mac – Universiti Melaka (UniMEL) dijangka mempunyai seramai 5,000 pelajar yang akan menyambung pengajian ke institusi itu menjelang hujung tahun ini.

EXCO Pendidikan negeri Datuk Rais Yasin berkata, penerimaan perakuan universiti penuh dibawah Akta Pendidikan Universiti Swasta yang diterima UniMEL, awal bulan ini menjadi antara faktor kepada penambahan bilangan pelajar.

“Selama 27 tahun akhirnya kita diberikan sijil untuk dinaik taraf sebagai UniMEL, sekarang ini kita mempunyai lebih 3,000 pelajar dan sekiranya tiada aral melintang UniMEL akan mempunyai 5,000 pelajar hujung tahun ini.

“UniMEL juga kini turut mempunyai pelajar luar dari negara China seramai hampir 30 orang yang sedang melanjutkan pelajaran di peringkat Ijazah Kehormat Doktor Falsafah (PhD) dan ini kejayaan membanggakan buat UniMEL,” katanya.

Menurut beliau, beberapa pelan jangka pendek dan panjang turut dirangka pengurusan universiti di bawah Naib Canselornya Prof Dr Abdul Razak Ibrahim dalam memastikan UniMEL seiring dengan universiti tempatan yang lain sekaligus dapat melahirkan graduan kebolehpasaran.

“Banyak pelan yang dirangka tetapi fokus utama kini hendak pastikan UniMEL ini yang dimiliki penuh oleh Kerajaan Negeri Melaka akan boleh terus berdiri dengan megah serta bertahan dalam jangka masa panjang.

“Antara yang diperincikan juga adalah untuk menambah fakulti termasuk bilangan tenaga pengajar yang berkualiti dalam menarik lebih ramai pelajar ke UniMEL,” katanya.

Ujar Rais, dengan kempimpinan Ketua Menteri Datuk Seri Utama Dr Sulaiman Md Ali dan Canselor UniMEL Tun Seri Setia Dr Mohd Ali Mohd Rustam, beliau yakin UniMEL akan mendapat sentuhan terbaik dan terus gemilang.

“Saya yakin dan percaya UniMEL mempunyai masa depan yang cerah selain jalinan kerjasama dengan pihak luar malah dibawah kepimpinan Ketua Menteri serta Canselornya ia akan diperkasakan lagi UniMEL.


Suami, isteri OKU bisu maut dirempuh pemandu dipercayai mabuk

MERLIMAU 6 Jun – Suami isteri maut selepas motosikal mereka dirempuh Perodua Myvi dipercayai dipandu lelaki dibawah pengaruh alkohol dalam kemalangan membabitkan empat kenderaan di Jalan Serkam Pantai, di sini, pagi tadi

Dalam kejadian kira-kira 7.45 pagi itu kedua-dua mangsa yang menaiki motosikal Yamaha Ego Ezuddin Mohammad, 50, dan isteri Surayah Muhamat, 48, maut dilokasi kejadian akibat kecederaan parah.

Ketua Jabatan Siasatan Penguatkuasaan Trafik (JSPT) negeri Superintendan [email protected] Zaki Omar berkata, sebelum kejadian kedua-dua mangsa bersama sebuah lagi motosikal ditunggang lelaki berusia 57 tahun dalam perjalanan dari arah Melaka menghala ke Merlimau.

“Hasil siasatan awal kemalangan disyaki berlaku apabila setibanya di lokasi kejadian pemandu Perodua Myvi yang dipercayai memandu dibawah pengaruh alkohol hilang kawalan dan memasuki laluan bertentangan.

“Semasa Perodua Myvi memasuki laluan bertentangan kedua-dua motosikal tidak sempat mengelak lalu bertembung. Sebuah daripada motosikal berkenaan turut terbakar ,” katanya

Katanya, kedua-dua mangsa yang parah dikepala dan badan disahkan meninggal dunia di lokasi kejadian manakala seorang lagi mangsa berusia 57 tahun cedera ringan di bahagian badan.

“Pemandu Perodua Myvi yang juga operator kilang dilaporkan di bahagian muka, kes disiasat mengikut Seksyen 41 (1) Akta Pengangkutan Jalan (APJ) 1987,” katanya.


DUN Sarawak bubar, beri laluan PRN

KUCHING 5 Nov – Dewan Undangan Negeri Sarawak telah terbubar berkuat kuasa 3 Nov, sekali gus memberi laluan kepada pilihan raya negeri.

Ketua Menteri Datuk Patinggi Abang Johari Tun Openg berkata pembubaran itu selaras dengan perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bahawa Proklamasi Darurat bagi Sarawak ditamatkan pada hari yang sama.

“Situasi sangat unik apabila Agong menamatkan darurat, secara automatik (DUN) terbubar. Bagaimanapun mengikut prosedur, kami akan meminta Speaker memaklumkan SPR,” kata beliau pada sidang media di sini  hari ini.

Pada Rabu, Yang di-Pertuan Agong memberi perkenan supaya Proklamasi Darurat di Sarawak ditamatkan lebih awal daripada yang dijadualkan pada Februari 2022 selepas berunding dengan Yang Dipertua Negeri Sarawak dan mempertimbangkan nasihat Perdana Menteri, Peguam Negara dan ketua agensi kerajaan yang berkaitan.

Abang Johari berkata sekiranya Proklamasi Darurat itu tidak diisytiharkan, DUN terbubar pada 7 Jun lepas mengikut Perlembagaan Negeri Sarawak dan kerajaan Gabungan Parti Sarawak (GPS) di bawah pimpinannya tidak lagi mempunyai mandat rakyat yang diberikan pada 2016, untuk memerintah.

“Berpegang kepada sumpah kami untuk memelihara dan melindungi Perlembagaan Negeri Sarawak dan Perlembagaan Persekutuan dan menjaga hak rakyat untuk memilih kerajaan sendiri, kerajaan GPS merasakan adalah suatu pengkhianatan kepada sumpah itu jika kerajaan GPS terus berkuasa di sebalik alasan darurat sedangkan mandat rakyat untuk mentadbir telah tamat,” katanya

Beliau berkata atas sebab itu kerajaan negeri telah berunding dan menasihatkan Yang Dipertua Negeri Sarawak Tun Pehin Sri Abdul Taib Mahmud supaya memohon perkenan Yang di-Pertuan Agong agar menamatkan Proklamasi Darurat yang diisytiharkan pada 2 Ogos lepas, lebih awal.

Abang Johari berkata menyedari kesihatan dan keselamatan rakyat Sarawak adalah perkara paling utama, kerajaan negeri telah mengadakan perbincangan yang teliti dan berterusan dengan pihak berkuasa kesihatan dan pihak berkepentingan lain agar pilihan raya diadakan dengan semua prosedur operasi standard (SOP) yang diperlukan.

“Kadar vaksinasi COVID-19 di negeri ini juga telah mencapai tahap yang boleh diterima oleh pihak berkuasa agar pilihan raya dapat dijalankan dengan selamat,” katanya.

Pada 31 Julai lepas, Al-Sultan Abdullah mengisytiharkan Proklamasi Darurat diteruskan di Sarawak hingga 2 Feb 2022 susulan ancaman pandemik COVID-19, sekali gus menangguhkan pilihan raya negeri bagi tempoh berkenaan. – BERNAMA


Bekalan beras percuma setahun menanti pengunjung MAHA

KUALA LUMPUR, 3 Ogos – Padiberas Nasional Bhd (BERNAS) dalam meneruskan tradisinya menyertai pameran Pertanian, Hortikultur dan Agropelancongan (MAHA) di MAEPS, Serdang bakal menganjurkan pelbagai aktiviti dan pertandingan yang menjanjikan hadiah menarik kepada pengunjung.

BERNAS dalam kenyataan hari ini memaklumkan pengunjung ke pameran yang bermula esok hingga 14 Ogos itu berpeluang memenangi bekalan beras percuma selama setahun iaitu hadiah utama dalam pertandingan Teka Berat Beras yang akan dianjurkan di Dewan A, pusat pameran itu.

“Tempat kedua akan memenangi bekalan beras untuk enam bulan dan tempat ketiga pula bakal memenangi bekalan beras selama tiga bulan,” menurut kenyataan itu.

Jelas BERNAS, pengunjung hanya perlu menjawab beberapa soalan mudah dan meneka berat satu replika beras yang terletak di ruang pameran itu untuk memenangi hadiah berkenaan.

Pada masa sama, syarikat itu juga akan menganjurkan pertandingan gambar kreatif bertemakan gambar beras atau padi melalui platform media sosial yang turut menawarkan hadiah lumayan berbentuk wang tunai sehingga RM1,000.

Bukan itu sahaja, pengunjung turut berpeluang menguji kekuatan fizikal untuk mengangkat kampit beras dalam pertandingan Badang BERNAS pada 2 petang, 13 Ogos nanti.

Menurut kenyataan itu juga, sempena MAHA 2022 bertemakan ‘Sekuriti Makanan Untuk Masa Depan’ itu, BERNAS akan mempamerkan informasi menarik mengenai tanggungjawabnya melestarikan industri padi negara.

Orang ramai yang berkunjung ke tapak pameran BERNAS di Laman Padi pula boleh menikmati keenakan juadah bubur lambuk istimewa selain singgah ke Kilang Padi Mini BERNAS yang akan mendemonstrasikan pemprosesan padi. – BERNAMA


KPKT tekad musnah, bersihkan 100 tapak pelupusan sampah haram

KUALA LUMPUR, 13 Jan – Kementerian Pembangunan Kerajaan Tempatan (KPKT) bertekad untuk merobohkan dan membersihkan sekurang-kurangnya 100 tapak pelupusan haram di seluruh negara dalam tempoh 100 hari pertama kerajaan perpaduan berkuasa.

“Tindakan lebih tegas akan diambil terhadap mereka yang melakukan perbuatan ini (melupuskan sampah secara haram),” katanya dalam catatan di tweet hari ini.

Pada hari Rabu, Perbadanan Pengurusan Sisa Pepejal dan Pembersihan Awam (SWCorp) Wilayah Persekutuan dilaporkan berkata ia akan memperhebat penguatkuasaan terhadap pelupusan haram sisa pembinaan dan sampah di bandar raya.

Pengarahnya Ummi Kalthum Shuib berkata tahun lepas 42 “hotspots” tempat pelupusan sampah secara haram dilaporkan, dengan 29 daripadanya adalah kawasan hotspots untuk pelupusan sisa buangan sektor pembinaan.


10,000 peluang pekerjaan bakal diwujud melalui industri dron

KUALA LUMPUR, 29 April – Kerajaan menyasarkan sebanyak 100,000 peluang pekerjaan diwujudkan melalui industri dron di Malaysia selain menyumbang RM50 bilion kepada Keluaran Dalam Negeri Kasar (KDNK) menjelang 2030, kata Menteri Sains, Teknologi dan Inovasi Datuk Seri Dr Adham Baba.

Beliau berkata justeru itu, Kementerian Sains, Teknologi dan Inovasi (MOSTI) bersama Malaysian Research Accelerator for Technology and Innovation (MRANTI) akan menerajui pembangunan industri teknologi dron (DroneTech) tempatan.

Dr Adham berkata ia bertujuan membangunkan lima juara DroneTech bertaraf antarabangsa di samping menempatkan Malaysia antara 10 negara teratas di dunia untuk kesediaan dron (peraturan) dan penggunaan dron (pasaran) menjelang 2030.

“Bidang tumpuan terpilih untuk pembangunan dron secara intensif melibatkan sektor pertanian, logistik, media kreatif dan rekreasi, pemuliharaan alam sekitar, pertahanan dan maritim, kawalan penyakit, mitigasi dan bantuan bencana, perancangan harta tanah dan pembinaan serta tenaga,” menurutnya dalam kenyataan semalam.

Beliau berkata perbincangan sedang giat dijalankan bersama Kementerian Pengangkutan, Kementerian Perdagangan Antarabangsa dan Industri serta badan terlibat dalam sektor penerbangan termasuk Pihak Berkuasa Penerbangan Awam Malaysia (CAAM) selain Jabatan Ukur dan Pemetaan Malaysia (JUPEM).

Dr Adham turut memaklumkan 25 aplikasi teknologi dron telah diluluskan di empat Persekitaran Sandbox dalam tempoh 18 bulan lepas melalui Sandbox Teknologi dan Inovasi Nasional (NTIS) yang diterajui MOSTI serta dikelola oleh MRANTI.

Beliau berkata syarikat terbabit menerima sokongan dari segi pembiayaan untuk pengkomersialan, bantuan pengawalseliaan dan pembangunan pasaran dalam sektor pertanian, perhutanan, bandar pintar serta pengangkutan.

“Melalui beberapa tapak sandbox ini, dron akan melalui ujian tekanan dalam persekitaran sebenar bagi kegiatan penuaian, pergudangan dan banyak lagi,” katanya.

Selain itu, Living Labs yang disediakan di MRANTI Park menawarkan kemudahan 4IR bersepadu termasuk MakersLab, Pusat Kecemerlangan Dron, Pusat Pembangunan 5G, Teknologi BioSains dan Penjagaan Kesihatan yang sedang giat dibangunkan sehingga tahun 2025.

Sebelum ini, MOSTI mengumumkan rancangan untuk memperkenal sukatan industri dan teknologi dron dalam pelajaran Sains, Teknologi, dan Inovasi (STI) bagi melahirkan lebih ramai pemain industri pada masa akan datang selain menyasar menghasilkan 1,000 juruterbang dron tahun ini. – BERNAMA


COVID-19: Kes baharu menurun kepada 2,461 hari ini

Semua kes baharu hari ini adalah penularan dalam negara yang melibatkan seramai 1,589 warga tempatan dan 872 bukan warganegara, menjadikan kes terkumpul positif COVID-19 di Malaysia berjumlah 280,272 dengan kes aktif sebanyak 34,468, katanya dalam satu kenyataan berhubung perkembangan COVID-19 hari ini..

Beliau berkata selain daripada itu  4,782 kes sembuh dicatatkan hari ini, menjadikan jumlah kumulatif kes sembuh sepenuhnya daripada COVID-19 adalah 244,753 kes atau 87.3 peratus daripada keseluruhan kes.

“Sebanyak lapan kematian disebabkan COVID-19 dilaporkan, menjadikan kes kumulatif sebanyak 1,051 kes, manakala 207 kes dirawat di Unit Rawatan Rapi (ICU) dengan 91 kes memerlukan bantuan pernafasan,” katanya


Jenazah Zubaidi Amir kebumi hari ini di Simpang Bekoh, Jasin

RIM 1 Feb – Jenazah kanak-kanak tujuh tahun yang dipercayai maut didera akan dikebumikan di Tanah Perkuburan Islam Padang Lebar, Simpang Bekoh di sini, hari ini.

Perkara itu disahkan oleh ahli keluarga kandung Zubaidi Amir Qusyairi Abd Malek, 7, yang menuntut jenazah kanak-kanak itu di Jabatan Perubatan Forensik, Hospital Melaka pagi ini.

Lelaki terbabit yang enggan dikenali memaklumkan, jenazah anak saudaranya akan dibawa pulang ke kampung neneknya di Taman Kasturi, Simpang Bekoh di sini.

“Keluarga kami akan membawa pulang (jenazah) tapi tidak pasti jam berapa,” katanya ketika ditemui di kediaman nenek Zubaidi Amir di sini.

Sementara itu, Pengerusi Masjid Al – Hidayah, Rosli Ibrahim, 65, berkata keluarga kandung Zubaidi Amir Qusyairi memaklumkan kepada jawatankuasa Majis Al – Hidayah, Cabau bagi urusan membawa pulang jenazah kanak-kanak itu dari Jabatan Perubatan Forensik ke Surau As – Syakirin.

“Semalam, keluarga kandung Allahyarham meminta kita menggali kubur di tanah perkuburan itu dan sudah disiapkan pagi semalam,” katanya ketika ditemui di tanah perkuburan berkenaan.

Sementara itu, tinjauan Melaka Hari Ini di kediaman keluarganya di Taman Kasturi, di sini bagaimanapun mendapati rumah mereka tertutup rapat dan sunyi tanpa kehadiran orang ramai atau saudara mara, namun kedengaran alunan ayat suci Al-Quran dari dalam rumah.

Ketua Jabatan Siasatan Jenayah Melaka, Asisten Komisioner Mohd Sukri Kaman dilaporkan berkata, mayat kanak-kanak itu diserahkan kepada waris yang sah untuk urusan pengebumian.